Kelantan bantu atlet, pemain industri sukan terkesan Covid-19
Oleh ROHANA MOHD. NAWI

29 Ogos 2021, 2:37 pm
KOTA BHARU – Kerajaan negeri Kelantan telah menyalurkan dana kira-kira RM100,000 untuk membantu atlet dan pihak yang terlibat dalam industri sukan yang terkesan akibat Covid-19 sejak lebih setahun lalu.
Pengerusi Jawatankuasa Belia, Sukan dan Badan Bukan Kerajaan (NGO) negeri, Wan Roslan Wan Hamat berkata, dana itu digunakan untuk membeli barangan makanan kepada atlet dan pemain industri sukan di 10 jajahan di negeri ini.
Katanya, peruntukan itu juga digunakan untuk membantu atlet yang terkesan selepas tidak dapat menjalankan aktiviti ketika negara berdepan pandemik Covid-19.
“Kita telah menyantuni atlet-atlet dari negeri ini berikutan mereka tidak boleh menjalankan aktiviti termasuk menyertai latihan sebagai persiapan menghadapi temasya sukan.
“Kerajaan negeri akan terus membantu mereka termasuk beberapa NGO yang dilihat amat terkesan ketika ini,” katanya selepas menghadiri Pelancaran Semarak Maal Hijrah 1443 Hijrah dan Bulan Kemerdekaan 2021 Negeri Kelantan di sekatan jalan raya (SJR) Jalan Hamzah di sini hari ini.
Mengulas lanjut, Wan Roslan berkata, sekiranya Kelantan beralih ke Fasa Tiga, dibawah Pelan Pemulihan Negara, beliau akan terus membantu atlet di negeri ini untuk mereka menjalani latihan sebagai persiapan awal menyertai Sukan Malaysia (Sukma) 2026.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


20,579 kes hari ini
Oleh SITI A'ISYAH SUKAIMI

29 Ogos 2021, 3:39 pm
PUTRAJAYA – Sebanyak 20,579 kes baharu dilaporkan hari ini menjadikan jumlah kes positif Covid-19 1,706,089 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 4,591 kes, diikuti oleh Sabah sebanyak 2,578 kes dan Sarawak sebanyak 2,522 kes.
“Seterusnya, Johor (1,852 kes), Kedah (1,755 kes), Pulau Pinang (1,378 kes), Kelantan (1,316 kes), Perak (1,208 kes), Pahang (839 kes), Terengganu (789 kes), Kuala Lumpur (680 kes), Melaka (636 kes) dan Negeri Sembilan (329 kes).
“Perlis (56 kes), Putrajaya (48 kes) dan Labuan (dua kes),” menurut ciapan Twitter beliau di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


United tiada pilihan kecuali menang
Oleh KOSMO!

29 Ogos 2021, 2:00 pm
MANCHESTER – Pengurus Manchester United, Ole Gunnar Solskjaer memberikan amaran kepada para pemainnya dengan meletakkan misi wajib menang ke atas Wolverhampton Wanderers pada aksi Liga Perdana Inggeris (EPL) di Stadium Molineux malam ini.
Solskjaer, 48, enggan lagi melihat The Red Devils mensia-siakan peluang selepas tercicir dua mata berharga ketika seri 1-1 dengan Southampton di Stadium Saint Mary pada Sabtu lalu.
“Sudah tentu anda kecewa apabila hilang dua mata minggu lepas. Kalau boleh anda mahu terus bermain satu lagi perlawanan selepas itu untuk mendapatkan semula motivasi.
“Kami tidak cukup tajam apabila mendapat peluang ketika menentang Southampton. Anda sukar untuk mengutip mata dalam saingan EPL jika penyudah tumpul.
“Selain Scott (McTominay), Marcus (Rashford), Alex (Telles) dan Dean Henderson yang belum cergas, kami mempunyai skuad mantap yang sudah bersedia untuk membawa pulang tiga mata penuh minggu ini,” kata Solskjaer.
United bermula garang musim ini apabila membelasah Leeds United 5-1 pada aksi pembukaan EPL yang menyaksikan Bruno Fernandes meledak hatrik dalam perlawanan itu.

Bagaimanapun, kecemerlangan itu gagal diteruskan apabila Fred menjaringkan gol sendiri dalam babak pertama sebelum Mason Greenwood meledak jaringan penyamaan di separuh masa kedua untuk seri 1-1 dengan Southampton. – AGENSI


MR D.I.Y. sumbang peralatan perubatan
Oleh KOSMO!

29 Ogos 2021, 1:33 pm
PETALING JAYA – Peruncit barangan pembaikan rumah terbesar negara, MR D.I.Y. Group (M) Berhad (MR D.I.Y.) menyumbang lima paparan (monitor) tanda penting kepada Pusat Perubatan Universiti Malaya (PPUM).
Sumbangan peralatan perubatan yang digunakan petugas kesihatan untuk mendapatkan bacaan tepat mengenai tanda penting pesakit itu merupakan sebahagian daripada inisiatif Stay Safe, Malaysia yang dilancarkan Kumpulan pada Mac 2020 bagi menyokong perjuangan menentang pandemik.
Pengerusinya, Datuk Azlam Shah Alias berkata, pandemik telah mengakibatkan perkhidmatan kesihatan nasional mencapai tahap maksimum dan sebagai jenama tempatan, pihaknya mahu menyokong setakat mana yang termampu.
Azlam Shah
“Menyediakan peralatan dan sokongan diperlukan sistem kesihatan negara adalah salah satu kaedah kami menghulurkan bantuan.
“Kami berbesar hati untuk menyokong pasukan di PPUM dan sangat berterima kasih atas segala usaha mereka dalam membantu rakyat,” katanya dalam satu kenyataan.
MR D.I.Y. sebelum ini telah bekerjasama dengan PPUM pada 2020 bagi mewujudkan The Zone, sebuah bilik pelbagai guna untuk dimanfaatkan kakitangan PPUM.

Maklumat lanjut boleh didapati di laman e-dagang MR D.I.Y., www.mrdiy.com atau saluran media sosial mereka di Facebook dan Instagram. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekalan ubat Covid-19 tidak terputus
Oleh NOR IDAYU BOSRO

29 Ogos 2021, 1:49 pm
PUTRAJAYA – Bekalan ubat-ubatan yang berkaitan dengan rawatan Covid-19 di hospital awam tidak terputus sepenuhnya dan diterima secara berperingkat daripada pembekal.
Ketua Pengarah Kesihatan, Tan Sri Dr Noor Hisham Abdullah berkata, pihaknya mengambil maklum mengenai laporan media menyatakan terdapat kekurangan bekalan ubat-ubatan untuk kegunaan rawatan jangkitan Covid-19 di hospital awam di seluruh negara.
Beliau berkata, sejak Mei lalu, permintaan ke atas ubat-ubatan yang digunakan dalam rawatan Covid-19 meningkat secara drastik dalam jangka waktu singkat berikutan kenaikan kes secara mendadak bukan sahaja di Malaysia tetapi di seluruh dunia.
“Permintaan dalam negara ke atas ubat-ubatan yang berkaitan dengan rawatan virus itu meningkat antara 10 hingga 15 kali ganda berbanding sebelum pandemik yang turut mempengaruhi kedudukan stok ubat-ubatan Covid-19 di hospital awam.
“Ia turut mempengaruhi kedudukan stok ubat-ubatan Covid-19 di hospital awam,” katanya dalam kenyataan hari ini.
Noor Hisham berkata, pihaknya turut dimaklumkan akan gangguan bekalan oleh syarikat pengeluar ubat-ubatan di luar negara berikutan situasi pandemik itu.

Menurutnya, selain itu, pengeluar tempatan juga mempunyai keupayaan terhad untuk menghasilkan stok dalam jumlah yang besar dalam jangka waktu singkat.
“Ini disebabkan oleh kekurangan bahan mentah di pihak pengeluar dan kemasukan bahan mentah tambahan dari luar negara yang tidak stabil.
“Bagaimanapun, bekalan ubat-ubatan ini tidak terputus sepenuhnya dan diterima secara berperingkat daripada pihak pembekal,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penduduk bimbang ramai penghuni kuarantin di rumah
Oleh ASLIZA MUSA

29 Ogos 2021, 1:38 pm
IPOH – Jumlah penghuni yang ramai dikuarantin kerana positif Covid-19 menimbulkan kebimbangan pada penduduk Rumah Pangsa Taman Harmoni Buntong di sini sekiranya berlaku jangkitan.
Ini kerana daripada 26 blok di kawasan berkenaan, terdapat tujuh blok yang dihuni pesakit Covid-19 dan kontak rapat.
Ahli Majlis Majlis Bandaraya Ipoh (MBI) Zon 7 (Buntong), A Ganesan berkata, keadaan tersebut mengundang risiko kepada penduduk terutama warga emas, pesakit kronik dan wanita hamil.
“Bagi penduduk yang positif Covid-19, kita juga bimbang dengan keadaan ahli keluarga mereka kerana terpaksa tinggal dalam rumah yang sama.
“Tambahan pula apabila kebanyakan kes Covid-19 di sini adalah tanpa gejala,” katanya pada sidang akhbar di Flat Harmoni di sini hari ini.
Katanya lagi, tindakan segera juga perlu diambil bagi memastikan tiada penularan jangkitan ke blok-blok lain.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ferguson punya kerja
Oleh KOSMO!

29 Ogos 2021, 1:30 pm
MANCHESTER – Bekas pemain pertahanan Manchester United, Rio Ferdinand mendedahkan bahawa individu yang memainkan peranan membawa pulang Cristiano Ronaldo ke Old Trafford adalah pengurus legenda mereka, Alex Ferguson.
Kelmarin, United telah mengeluarkan kenyataan rasmi bahawa mereka sudah berjaya mencapai kata sepakat bersama Juventus untuk mendapatkan khidmat pemain berkenaan, malah terma peribadi juga telah dipersetujui oleh Ronaldo.
Perpindahan tersebut agak mengejutkan kerana beberapa hari sebelum itu Ronaldo kuat dikaitkan dengan penghijrahan menyertai seteru setempat United, Manchester City.
“Cristiano dan Alex Ferguson mempunyai hubungan yang sangat istimewa. Tidak ramai pemain dalam karier mereka mampu memiliki hubungan sebegitu dengan pengurus.
“Tidak mungkin sama sekali Cristiano kembali ke Old Trafford tanpa dia meminta pandangan Alex, itu saya sangat pasti. Alex yang memainkan peranan membawa dia pulang ke sini semula,” katanya.
Ronaldo kembali menyertai United melalui nilai perpindahan £24 juta (RM138.4 juta) dengan kontrak selama dua tahun dan bakal menerima gaji mingguan sebanyak £480,000 (RM2.8 juta) seminggu.

Pada awal jendela perpindahan musim panas kali ini dibuka, United langsung tidak menunjukkan minat mereka untuk mendapatkan Ronaldo, namun segalanya berubah sejak dua minggu lalu.
Jurulatih Juventus yang baharu, Max Allegri secara terbuka mengakui beliau tidak memerlukan khidmat Ronaldo dan meminta pemain itu meninggalkan Turin.
Perkembangan itu menyebabkan dia dikaitkan ke Etihad kerana hanya City dilihat mampu dari aspek kewangan sebelum United memulakan rundingan secara rahsia bersama ejen pemain itu, Jorge Mendes dan berjaya membawanya pulang. – AGENSI


Sajat sedih ‘pembuli’ anak di media sosial
Oleh KOSMO!

29 Ogos 2021, 2:07 pm
PETALING JAYA – Usahawan kontroversi, Muhammad Sajjat Kamaruddin atau Sajat sedih dengan ‘pembuli siber’ yang mengatanya dengan ayat dan perkataan yang tidak elok kerana semua itu sudah boleh difahami oleh dua anak kembarnya.
Kata Sajat, anak kembarnya itu kini berusia enam tahun sudah boleh membaca dan pernah melihat di media sosial perkataan yang tidak elok yang dilemparkan kepadanya selama ini.
“Anak saya tahun depan darjah 1, mereka sudah pandai membaca, pernah tanya saya apa maksud perkataan itu dan ini, saya sedih, tidak mahu mereka dibuli seperti saya ketika kecil,” ujarnya ketika Live di Instagramnya semalam.
Sajat yang beberapa mengesat air matanya ketika bercerita mengenai anak kembarnya itu, tidak mahu perkara yang dilaluinya ketika kecil berlaku kepada kedua-dua anak yang dijaganya itu.
“Saya penjaga mereka sekarang, saya sayang mereka, apabila ada orang tulis, mak kau begitu, mak kau begini dan mereka tanya saya balik, saya jadi sedih, tidak mahu mereka trauma dengan dunia media sosial,” ujarnya.
Tambah Sajat, disebabkan itu dia mengambil keputusan untuk tidak mendedahkan lagi kedua-dua anaknya itu di media sosial lagi dan biarlah kedua-duanya hidup seperti orang lain.

“Saya mahu beri didikan yang terbaik kepada mereka tanpa meminta balasan, sebagai penjaganya, saya akan melindungi mereka agar tidak trauma dengan dunia media sosial dan dapat hidup macam kanak-kanak biasa,” ujarnya.
Berita berkaitan: ‘Saya ada di Danga Bay, Johor saja’
Malam tadi, melalui live itu juga Sajat turut mendedahkan mengenai tempat tinggalnya kini di Danga Bay, Johor.
“Mana ada saya lari ke luar negara, tidak faham orang kata saya lari, saya tidak lari, saya ada di Danga Bay, Johor sahaja,” ujarnya.
Terdahulu, pada 23 Februari lalu, usahawan kosmetik itu dikenakan waran tangkap oleh Mahkamah Tinggi Syariah Shah Alam kerana tidak hadir sebutan semula kes berhubung menghina Islam.
Kosmo! pada 26 April lalu melaporkan Nur Sajat berkemungkinan berada di luar negara selepas mengetahui Polis Selangor bekerjasama dengan Jabatan Agama Islam Selangor (JAIS) untuk mengesannya -K! ONLINE
Berita berkaitan: Sajat diberi notis bankrap selepas gagal bayar ganti rugi


Pengarah syarikat ditipu dapatkan gelaran dan tanah
Oleh MUHD AFIQ AL-HAFIZ MAT YUSOF

29 Ogos 2021, 2:23 pm
KUALA LUMPUR – Seorang pengarah syarikat warga tempatan ditipu dalam urusan mendapatkan gelaran Seri Utama Mahkota Wilayah dan sebidang tanah kurnia berkeluasan lima ekar.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya telah menerima satu laporan membabitkan pengarah syarikat berusia 33 tahun tersebut.
“Dalam kes tersebut, pada 28 Mac lalu, pengadu telah menerima panggilan dan dimaklumkan bahawa Istana Negara akan mengurniakan gelaran Seri Utama Mahkota Wilayah dan sebidang tanah kurnia berkeluasan lima ekar.
“Pada hari yang sama, pengadu telah menyerahkan salinan maklumat butiran syarikat dan butiran peribadi kepada individu tersebut di sebuah restoran berhampiran Pintu 2, Istana Negara,” katanya dalam satu kenyataan di sini hari ini.
Mengulas lanjut, pengadu juga telah diarahkan untuk membuat pembayaran sebanyak RM9,400 ke dalam satu akaun yang telah diberikan oleh suspek pada 6 April lalu.
“Suspek juga telah melakukan empat transaksi berjumlah RM247,000 ke atas satu akaun lain yang diberikan suspek antara 30 April hingga 17 Jun lalu.

“Pengadu turut menyerahkan RM150,000 secara tunai kepada suspek. Selepas pembayaran dilakukan, pengadu mengesyaki sesuatu dan membuat semakan ke atas akaun yang diberikan oleh suspek.
“Semakan mendapati, akaun tersebut adalah di atas nama syarikat yang tidak berdaftar dengan Jabatan Pendaftaran Pertubuhan Malaysia,” jelasnya.
Mohd. Mahidisham turut menasihatkan orang ramai supaya berhati-hati dan menggunakan saluran yang betul dalam urusan mendapatkan anugerah atau gelaran. Jangan mudah terpedaya dengan tawaran yang diberikan tanpa memeriksa transaksi pembayaran yang dibuat
Kes melibatkan kerugian berjumlah RM 406,400 dan disiasat di bawah seksyen 420 Kanun Keseksaan kerana menipu. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tangan wanita mangsa samun motosikal terpaksa dipotong
Oleh KOSMO!

29 Ogos 2021, 2:18 pm
PETALING JAYA – Seorang wanita yang menjadi mangsa samun motosikal beberapa hari lalu kini dilaporkan berada dalam keadaan stabil namun salah satu tangannya yang mengalami kecederaan parah terpaksa dibuang.
Menerusi beberapa ciapan oleh seorang pengguna Twitter dengan nama @rabirsmn, mangsa merupakan sepupunya dan sedang dalam perjalan pulang dari tempat kerja sewaktu kejadian berlaku.
“Baru dapat tahu rupanya sepupu Rabi kena gilis dengan motor, sebab itu lah saraf dia putus. Ya Allah, berikan kekuatan untuk dia.
“Tergamak kau (suspek) gilis sepupu aku dengan motosikal, mana hati perut kau? Kenapa buat macam ini, dia bertarung nyawa kau tahu tak,” soal wanita berkenaan menerusi ciapan pada 27 Ogos lalu.
Menerusi kemas kini terbaharu di laman Twitter, wanita berkenaan memaklumkan bahawa mangsa telah selamat menjalani pembedahan buang tangan dan memohon orang ramai agar mendoakan wanita berkenaan sembuh seperti sedia kala.
“Assalammualaikum semua, alhamdulillah sepupu saya selamat selesai pembedahan buang tangan dan keadaan dia kini stabil.

“Minta jasa baik semua doakan dia agar cepat sembuh dan terima kasih kepada anda yang banyak membantu,” katanya semalam.
Difahamkan, tangan mangsa patah pada tiga bahagian dan terpaksa dibuang berikutan berlaku kerosakan kepada saraf yang dibimbangi akan mengakibatkan berlaku komplikasi lain yang lebih teruk.
Terdahulu, Kosmo! pada 26 Ogos lalu melaporkan tentang kejadian samun motosikal yang mengakibatkan sepasang kekasih mengalami kecederaan selepas motosikal dinaiki mereka ditendang sehingga jatuh oleh suspek.
Ketua Polis Daerah Sentul, Asisten Komisioner Beh Eng Lai berkata, kejadian berlaku kira-kira pukul 12.10 malam sewaktu pasangan berkenaan sedang menunggang motosikal jenis Y15ZR menghala ke Jinjang melalui Jalan Kucing.– K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ladang ayam diarah tutup operasi
Oleh NOR AINNA HAMZAH

29 Ogos 2021, 1:55 pm
TAMPIN – Sebuah ladang ayam di Kampung Batang Rokan, Gemencheh, di sini, diarah menutup operasi bermula hari ini selepas didapati menyebabkan pencemaran pada anak Sungai Salak.
Pengerusi Jawatankuasa Bertindak Pertanian dan Industri Asas Tani Negeri Sembilan, Datuk Bakri Sawir berkata, pengusaha ladang ternakan itu juga diarahkan untuk melaksanakan pembersihan serta penyelenggaraan kolam kumbahan dalam masa tujuh hari.
Menurutnya, satu notis dikeluarkan Badan Kawal Selia Air (BKSA) membabitkan larangan pencemaran sungai daripada aktiviti ladang ayam berkenaan.
“Kita dapati ladang ini mempunyai 61 reban yang perlu diselenggara dengan baik.
“Punca pencemaran itu apabila pengusaha cuba bersihkan ayam yang mahu di bawa keluar, ayam disembur air dan najis-najis tu keluar dari sini (mengalir ke anak sungai),” katanya kepada pemberita ketika ditemui di Kampung Batang Rokan, Gemencheh, di sini, hari ini.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri S. Veerapan berkata Jabatan Alam Sekitar (JAS) Negeri Sembilan telah mengambil sampel air Sungai Anak Salak yang tercemar dan akan dihantar ke Jabatan Kimia untuk dianalisis.

“Laporan itu dijangka mengambil masa dua minggu hingga sebulan bagi mengetahui keputusan sampel air yang diambil pada hari ini,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lagu Kesetiaan nyanyian Siti Sarah ungguli carta RIM
Oleh MOHAMMAD SHAHEMY AZMI

29 Ogos 2021, 1:53 pm
PETALING JAYA – Single pertama penyanyi Allahyarham Siti Sarah berjudul Kesetiaan yang dilancarkan pada 2002 melonjak selepas menduduki carta pertama Lagu Strim Paling Tinggi di Malaysia untuk minggu ke-33.
Berdasarkan laporan yang dikeluarkan oleh Persatuan Industri Rakaman Malaysia (RIM) semalam, lagu ‘berhantu’ ciptaan komposer terkenal, Ajai itu menduduki tangga nombor satu untuk dua minggu berturut-turut.
Selain single Kesetiaan, tiga lagi lagu dendangan Siti Sarah atau nama lengkapnya Siti Sarah Raissuddin turut menduduki tangga Top 10 Lagu Strim Paling Tinggi sepanjang 13 Ogos hingga 19 Ogos lalu.
Berada di tangga kelima ialah lagu duet bersama suaminya, Shuib berjudul Semakin Benci Semakin Cinta.
Sementara single berjudul Saat Hilang Cintamu yang dilancarkan pada 2003 berada di kedudukan keenam dalam carta, manakala lagu Semakin menghuni tangga kesembilan.
Biarpun penyanyi yang juga ibu kepada empat orang cahaya mata itu telah ‘pergi’ buat selama-lamanya, namun lagu-lagu dendangannya tetap menjadi pilihan pendengar yang merindui kelunakan suara Siti Sarah yang dicungkil bakatnya menerusi pertandingan nyanyian Bintang RTM 2001.

Sekadar info, Siti Sarah meninggal dunia akibat Covid-19 pada 9 Ogos lalu di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, (HCTM).
Siti Sarah yang ketika itu hamil lapan bulan terpaksa melalui proses pembedahan bagi mengeluarkan bayi dalam kandungan bagi mengelakkan keadaan menjadi lebih berisiko.
Dia kemudiannya dimasukkan ke Unit Rawatan Rapi (ICU) selepas kesihatannya terus merosot.- K! ONLINE


Warisi semangat kebersamaan – PM
Oleh NOR IDAYU BOSRO

30 Ogos 2021, 9:22 pm
PUTRAJAYA – Datuk Seri Ismail Sabri Yaakob mahu semangat kebersamaan yang ditunjukkan oleh tokoh-tokoh pemimpin tanpa mengira batasan agama, bangsa dan kaum dapat diwarisi generasi hari ini untuk memulih dan membina negara.
Perdana Menteri berkata, beliau bagi pihak seluruh Keluarga Malaysia mengalungkan setinggitinggi penghargaan kepada tokoh-tokoh negara yang sangat berjasa ini yang telah pergi meninggalkan kita.
“Kita mahu mempunyai semangat kebersamaan yang ditunjukkan oleh Tunku Abdul Rahman Putra Al-Haj, Tun Abdul Razak Hussein, Tun Hussein Onn, Tun Dr. Ismail Rahman, Tun Tan Cheng Lock, Tun H.S. Lee dan Tun V.T. Sambanthan.
“Ini juga termasuklah kebersamaan tokoh-tokoh dari Sabah dan Sarawak seperti Tun Datu Mustapha, Tun Muhammad Fuad Stephens, Tun Abdul Rahman Ya’kub dan Tun Temenggong Jugah terhadap pembentukan Malaysia,” katanya ketika menyampaikan perutusan Hari Kebangsaan ke-64 di saluran televisyen tempatan malam tadi.
Beliau juga berharap, tahun ini akan menjadi tahun terakhir negara merayakan Sambutan Hari Kemerdekaan dalam suasana peperangan melawan pandemik Covid-19 hasil kerjasama daripada semua pihak.
“Marilah kita memerdekakan negara kita daripada pandemik ini, daripada kegawatan ekonomi dan daripada ketidakstabilan politik,” katanya. -K! ONLINE


Merdekakan negara daripada krisis Covid-19, ekonomi
Oleh NOR IDAYU BOSRO

30 Ogos 2021, 9:15 pm
PUTRAJAYA – Perdana Menteri, Datuk Seri Ismail Sabri Yaakob mengajak seluruh Keluarga Malaysia membulatkan tekad untuk memerdekakan negara ini daripada pandemik Covid-19, kegawatan ekonomi dan ketidakstabilan politik.
Beliau berkata, cabaran yang sedang dihadapi hari ini belum pernah ditempuhi sebarang pemimpin dan kerajaan sebelum ini di mana negara berdepan dengan beberapa cabaran serentak iaitu wabak penyakit serta kegawatan ekonomi yang menggugat kestabilan politik negara di seluruh dunia.
“Sempena hari kemerdekaan ini, kita perlu terus berjuang memerangi pandemik Covid-19, sebagai musuh yang paling utama. Kejayaan ini akan membolehkan kita membuka jalan pemulihan ekonomi negara dalam norma baharu.
“Ekonomi wajar dipulihkan, kesejahteraan rakyat perlu ditingkatkan, keyakinan pelabur harus dikembalikan,” katanya ketika menyampaikan perutusan Hari Kebangsaan ke-64 di saluran televisyen tempatan malam tadi.
Justeru, katanya, Keluarga Malaysia diseru agar segera mendapatkan vaksin sebagai salah satu ikhtiar pemulihan negara kerana vaksin terbukti memberi impak positif terutamanya dalam usaha memerangi wabak.
“Berpandukan fakta dan data, yakinlah bahawa hanya melalui kerjasama penuh daripada semua pihak, peperangan melawan pandemik Covid-19 akan berakhir dengan kemenangan,” katanya. – K! ONLINE


Polis cari saksi kes lelaki maut dirempuh lori tunda
30 Ogos 2021, 10:34 pm
SUBANG – Seorang penunggang motosikal maut selepas dirempuh sebuah lori tunda di kilometer (km) 26.6, Lebuhraya Damansara-Puchong (LDP) berhampiran susur masuk ke Taman Maju Jaya, dekat sini, kelmarin.
Ketua Polis Daerah Subang, Asisten Komisioner Abd Khalid Othman berkata, kejadian berlaku kira-kira pukul 12.10 tengah malam dan mangsa yang maut dikenali Mohan Rajah berusia 45 tahun.
Motosikal ditunggang mangsa mengalami kerosakan pada bahagian belakang akibat dirempuh lori tunda tersebut, kelmarin.
“Siasatan awal di tempat kejadian mendapati motosikal yang ditunggang mangsa datang dari arah Puchong Perdana menghala Puchong Utama.
“Sebaik tiba di lokasi kejadian, motosikal tersebut dipercayai dirempuh dari arah belakang oleh sebuah lori tunda berwarna kuning.
“Mangsa yang parah dikejarkan ke Hospital Serdang, bagaimanapun dia disahkan meninggal dunia semasa menerima rawatan,” ujarnya hari ini.
Menurut beliau, kes disiasat di bawah Seksyen 41 (1) Akta Pengangkutan Jalan (APJ) 1987.

Orang ramai yang menyaksikan kejadian itu diminta menghubungi pegawai penyiasat, Bahagian Siasatan dan Penguatkuasaan Trafik (BSPT), Ibu Pejabat Polis Daerah (IPD) Subang Jaya, Inspektor K. Ratnacristinavany di talian 0179074893. – K! ONLINE


Lelaki tampil minta maaf selepas curi beras
Oleh NOOR HASLIZA NUSI

30 Ogos 2021, 11:51 pm
GEORGE TOWN – Tindakan seorang lelaki melarikan sekampit beras dan bungkusan barangan keperluan asas di stor pejabat Majlis Pengurusan Komuniti Kampung (MPKK) Bukit Gedung di sini tular di media sosial, malam ini.
Sebelum kejadian, lelaki terbabit dilihat duduk di kerusi di hadapan stor sambil memerhatikan keadaan sekeliling sebelum dikatakan bertindak menceroboh stor simpanan bekalan makanan itu kira-kira pukul 7.35 petang tadi.
Rakaman sistem televisyen litar tertutup (CCTV) berdurasi 2 minit 24 saat itu menunjukkan lelaki yang berpakaian kemeja-T dan berseluar pendek terbabit membawa keluar barangan makanan yang diambilnya melalui pintu stor.
Bagaimanapun, Pengerusi MPKK Bukit Gedung, Mohd. Zaini Ahmad berkata, lelaki berusia 30-an berkenaan bagaimanapun telah datang semula ke lokasi kejadian dan memohon maaf di atas perbuatannya.
“Lelaki itu tinggal di kawasan ini dan memberitahu dia tiada wang untuk membeli makanan disebabkan tidak bekerja. Kami kemudian memberinya semula barangan itu untuk dibawa pulang,” ujarnya. – K! ONLINE


DUN Selangor lulus sidang secara hibrid
Oleh MOHAMAD NAUFAL MOHAMAD IDRIS

30 Ogos 2021, 9:31 pm
SHAH ALAM – Dewan Undangan Negeri ( DUN) Selangor hari ini telah meluluskan usul bagi membolehkan persidangan dijalankan secara hibrid pada masa akan datang.
Perkara itu diusulkan Datuk Teng Chang Khim (PH-Bandar Baru Klang) sebelum mendapat sokongan daripada semua Ahli Dewan Undangan Negeri (ADUN).
Speaker DUN Selangor, Ng Suee Lim berkata, usul tersebut dibuat sebagai persediaan menghadapi situasi bencana atau tidak dijangka yang boleh mengakibatkan sidang tidak dapat dilakukan secara bersemuka.
Katanya, menerusi kelulusan itu DUN Selangor dapat dijalankan secara hibrid meskipun berlakunya bencana atau pandemik lain pada masa akan datang.
“Jawatankuasa Peraturan Tetap yang dipengerusikan oleh saya sendiri akan bermesyuarat dalam tempoh dua minggu lagi bagi membincangkan pengisian usul ini.
“Saya mengucapkan terima kasih kepada semua ADUN yang menyokong usul ini,” katanya pada sidang DUN Selangor hari ini. – K! ONLINE


Singapura capai imuniti kelompok 80 peratus kadar vaksinasi
Oleh KOSMO!

30 Ogos 2021, 10:00 pm
SINGAPURA – Singapura mengumumkan sudah berjaya mencapai tahap imuniti kelompok kebangsaan apabila 80 peratus daripada 5.9 juta penduduknya menerima dua dos suntikan lengkap vaksin Covid-19, lapor majalah Newsweek, kelmarin.
Menteri Kesihatan, Ong Ye Kung memuat naik perkhabaran itu di laman Facebook. Ia menyatakan bahawa republik itu mencapai satu lagi kejayaan besar dalam menangani penularan Covid-19.
“Kejayaan ini bermakna Singapura sudah melangkah setapak lagi ke hadapan dalam memastikan penduduk kita dilindungi daripada Covid-19.
“Ini adalah hasil usaha pelbagai pihak terutama petugas barisan hadapan dan penduduk Singapura sendiri yang tampil menerima vaksin demi melindungi diri dan orang sekeliling mereka,” tulis Ye Kung.
Menurut Ye Kung, menerusi program suntikan vaksin dari i rumah ke rumah, seramai 4,300 warga Singapura telah mendapat dos mereka.
Kementerian menyasarkan untuk menyelesaikan semua baki penerimaan suntikan vaksin di rumah menjelang akhir September ini.

“Setiap minggu, kami terus menerima sekitar 700 permintaan untuk menjalankan suntikan vaksinasi di rumah.
“Bagi memenuhi permintaan tersebut, lebih 200 doktor dan jururawat sukarela dengan bantuan Pasukan Tentera Singapura (SAF) telah disediakan. Kami berjaya menggandakan jumlah pasukan vaksinasi rumah ke rumah daripada 11 kepada 33.
“Ucapan terima kasih kepada petugas barisan hadapan kerana hasil kerja keras mereka, kami dapat mengurangkan separuh masa menunggu untuk suntikan vaksin daripada lapan minggu kepada  empat minggu sahaja,” jelas Ye Kung.
Kadar vaksinasi yang tinggi dan pantas itu diharap menjadi petunjuk positif ke arah membuka kembali sempadan negara itu secara berperingkat. – Agensi


Jawab soalan matematik dapat makanan percuma
Oleh KOSMO!

30 Ogos 2021, 10:30 pm
BANDAR RAYA NEW YORK – Sebuah kedai barangan makanan  di New York menawarkan makanan percuma kepada pelanggan yang berjaya menyelesaikan masalah matematik yang diberi oleh juruwangnya, lapor akhbar Daily Mail, kelmarin.
Ahmed Alwan yang menguruskan kedai Lucky Candy di Bronx berkata, dia mewujudkan ‘pertandingan’ matematik untuk pelanggannya sebagai salah satu cara membantu mereka yang tidak mampu membeli barangan.
“Pertandingan ini terbuka untuk semua pelanggan yang datang membeli-belah di sini.
“Bagi mereka yang berjaya menjawab soalan yang saya berikan, boleh memilih apa-apa makanan yang diinginkan di kedai saya,” jelas Ahmed.
Rakaman pelanggan menjawab soalan matematik itu dimuat naik di laman TikTok dan menarik tontonan sehingga 69.9 juta kali.
Tambah lelaki itu, setiap kali pelanggan mengambil barangan percuma, dia akan membayarnya menggunakan duit poket sendiri.

“Ini mengubah hubungan kita sebagai peniaga dengan masyarakat untuk jangka masa panjang.
“Pelanggan saya sanggup berbaris di luar kedai semata-mata untuk mendapatkan peluang menjawab soalan dan ia satu tindakan yang mengharukan,” katanya. – Agensi


Satu lagi varian kebal vaksin dikesan di Afrika Selatan
Oleh KOSMO!

30 Ogos 2021, 9:30 pm
CAPE TOWN, Afrika Selatan – Satu varian baharu Covid-19 yang lebih mudah berjangkit dan kebal terhadap vaksin dilaporkan  dikesan oleh saintis di Afrika Selatan, lapor akhbar Daily Mail, kelmarin.
Varian dikenali sebagai C.1.2 dan lebih mudah berjangkit itu dipercayai bermutasi berulang kali berbanding varian asal dari Wuhan, demikian menurut pakar Institut Nasional Penyakit Berjangkit Afrika Selatan dan Platform Inovasi Urutan Penyelidikan KwaZulu-Natal.
Virus itu pertama kali dikenal pasti pada Mei lalu dan sejak itu, ia  dikesan di England, China, Republik Demokratik Congo, Mauritius, New Zealand, Portugal dan Switzerland.
Berdasarkan kajian, saintis mendapati varian ini mempunyai kadar mutasi sekitar 41.8 kali setahun.
Kadar itu  adalah hampir dua kali ganda daripada kadar mutasi global semasa koronavirus yang tergolong dalam Varian Membimbangkan (VOC)  lain setakat ini.
Penyelidik turut mendapati berlaku peningkatan genom jangka pendek yang konsisten dalam varian C.1.2  dan beberapa varian lain seperti Alpha, Beta dan Gamma.

Meskipun lebih banyak penyelidikan diperlukan untuk menentukan kesan jelas daripada mutasi ini, para saintis mengingatkan bahawa varian baharu yang bermutasi dengan ketara boleh menjadikan virus Covid-19 mampu menembusi antibodi dan imunisasi sedia ada badan manusia.
“Kami memperincikan garis kewujudan SARS-CoV-2 (virus penyebab Covid-19) yang baru dikenali ini dengan beberapa mutasi yang mungkin muncul di kawasan metropolitan utama di Afrika Selatan.
“Garis asal kewujudan varian ini berkembang dengan pantas dan menjadi jangkitan dominan di tiga wilayah yang turut mengakibatkan penularan dalam skala besar,” demikian hasil kajian yang ditulis dalam jurnal perubatan Nature. – Agensi


Warga emas cuba berpaut pada katil sebelum meninggal dunia
Oleh NUR SYAZWANA MANSOR

30 Ogos 2021, 10:44 pm
SUNGAI PETANI –  Sebuah klip video memaparkan seorang lelaki warga emas yang dilihat dalam keadaan lemah dan cuba berdiri dengan berpaut pada katil sebelum meninggal dunia tular di media sosial, hari ini.
Rakaman video berdurasi 38 saat yang dimuat naik seorang pengguna Facebook itu menunjukkan pesakit berkenaan yang memakai kain tanpa baju cuba berdiri dengan berpaut pada katil dalam keadaan lemah.
Seterusnya, lelaki itu dilihat terbaring dengan beg urin yang masih berada di sisinya sebelum badan si mati ditutup dengan kain putih.
Hantaran tersebut juga mendakwa pihak hospital gagal memberikan rawatan serta-merta kepada pesakit dengan wad berkenaan dipercayai menempatkan pesakit Covid-19.
Sementara itu, Pengarah Kesihatan Kedah, Dr. Othman Warijo berkata, Jabatan Kesihatan Negeri (JKN) sedang menjalankan siasatan lanjut berhubung insiden itu.
Dalam pada itu, Ketua Polis Daerah Kuala Muda, Asisten Komisioner Adzli Abu Shah pula berkata, pihaknya belum menerima sebarang laporan berhubung kejadian tersebut. – K! ONLINE


Tambahan RM2.8 juta untuk pesawah terjejas di Yan, Kuala Muda
Oleh MOHD. HUSNI MOHD. NOOR

30 Ogos 2021, 9:36 pm
PUTRAJAYA – Menteri Pertanian dan Industri Makanan, Datuk Seri Ronald Kiandee mengumumkan bantuan tambahan sebanyak RM2.8 juta melalui Tabung Bencana Tanaman Padi (TBTP) kepada para pesawah yang terkesan akibat bencana alam yang berlaku di Yan dan Kuala Muda, Kedah baru-baru ini.
Beliau berkata, kadar bantuan yang diberikan itu adalah sebanyak RM1,800 per hektar dengan keluasan maksimum sebanyak tiga hektar.
“Penilaian bagi pesawah yang terlibat akan dilaksanakan oleh jabatan teknikal tertakluk kepada prosedur operasi standard (SOP) yang telah ditetapkan,” katanya dalam kenyataan hari ini.
Ronald berkata, beliau dimaklumkan kira-kira 34.2 hektar kawasan tanaman padi di kawasan Boi, Yan yang berusia antara 75 hingga 105 hari di bawah seliaan MADA telah terjejas.
Tambahnya, kawasan luar jelapang yang terkesan adalah di bawah seliaan Lembaga Pertubuhan Peladang (LPP) melalui Pertubuhan Peladang Kawasan (PPK) Merbok seluas 18.4 hektar yang berusia antara 95 hingga 105 hari.
“Manakala, kawasan di bawah seliaan Jabatan Pertanian pula melibatkan 15,759 hektar yang berusia antara 95 hingga 110 hari.

“Ini menjadikan keseluruhan keluasan yang terlibat adalah 15,811.6 hektar. Bilangan keseluruhan pesawah yang terkesan masih dalam bancian,” katanya. – K! ONLINE


Jawatan paling mencabar sepanjang karier – Khairy Jamaluddin
Oleh MOHD. HUSNI MOHD. NOOR

30 Ogos 2021, 8:33 pm
PUTRAJAYA – Menteri Kesihatan, Khairy Jamaluddin Abu Bakar menyifatkan jawatan menteri dipegangnya ketika ini adalah yang paling mencabar sepanjang kariernya.
Khairy memaklumkan perkara itu menerusi Instagramnya selepas melapor diri hari pertama di Kementerian Kesihatan Malaysia (KKM), petang tadi.
“Melaporkan diri dalam pekerjaan yang mungkin paling mencabar dalam karier saya. Saya berjanji akan memberikan sepenuh tenaga yang saya ada untuk menjadikan Malaysia selamat dari wabak dan muncul lebih kuat selepas ini.
“Semoga rahmat Tuhan membimbing kita ke hari-hari yang lebih baik,” ujarnya dengan ketibaan beliau di Ibu Pejabat KKM di sini disambut Ketua Pengarah Kesihatan, Tan Sri Dr Noor Hisham Abdullah dan warga kerja kementerian.
Terdahulu awal petang tadi, Khairy dan barisan anggota Jemaah Menteri yang lain serta 37 timbalan menteri mengangkat sumpah jawatan di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara. – K! ONLINE


Kenali sejarah untuk bangkit daripada kemelut – PM
Oleh NOR IDAYU BOSRO

30 Ogos 2021, 9:09 pm
PUTRAJAYA – Perdana Menteri, Datuk Seri Ismail Sabri Yaakob menyifatkan setiap negara yang mahu bangkit daripada sebarang kemelut perlu mengenali sejarah.
Beliau berkata, individu yang mengenali sejarah akan memiliki jata diri kukuh dan saling menghormati serta fikiran yang fokus dalam mengatasi apapun cabaran sebagai sebuah keluarga besar iaitu Keluarga Malaysia.
Justeru beliau mengajak Keluarga Malaysia menyusur sungai sejarah perjuangan bangsa mempertahankan kemerdekaan dan merebut kembali tanah air selepas dijajah oleh Portugis, Belanda, Inggeris dan Jepun.
“Perjuangan menuntut kemerdekaan selepas berakhirnya Perang Dunia Kedua telah menyatukan seluruh kepimpinan tanpa mengira garis politik dalam menolak gagasan Malayan Union.
“Inilah sebenarnya semangat dan perjuangan yang telah wujud sejak dulu lagi, dengan matlamat mencapai kemerdekaan tanah air,” katanya ketika menyampaikan perutusan Hari Kebangsaan ke-64 di saluran televisyen tempatan malam tadi.
Beliau berkata, nilai kemerdekaan negara ini terus dipelihara oleh kesemua Perdana Menteri Malaysia iaitu Tunku Abdul Rahman Putra Al-Haj, Tun Abdul Razak Hussein, Tun Hussein Onn, Tun Dr. Mahathir Mohamad, Tun Abdullah Ahmad Badawi, Datuk Seri Najib Tun Abdul Razak dan Tan Sri Muhyiddin Yassin. -K! ONLINE


Majoriti penduduk Thailand anggap perintah berkurung Covid-19 gagal
Oleh KOSMO!

30 Ogos 2021, 8:30 pm
BANGKOK – Satu kaji selidik yang dijalankan Institut Kebangsaan Pentadbiran Pembangunan (NIDA) Thailand mendapati majoriti responden berpendapat bahawa pelaksanaan perintah berkurung separa di negara itu  gagal untuk mengawal penularan Covid-19, lapor portal berita Thaiger semalam.
Kaji selidik tersebut dilakukan menerusi temu bual telefon yang berlangsung antara 23 hingga 26 Ogos lepas dengan seramai 1,312 responden berusia 18 tahun dan ke atas mengambil bahagian.
Ketika ditanya sama ada perintah berkurung itu adalah berjaya, sebanyak 65 peratus responden menjawab ‘tidak’.
Daripada angka  tersebut, 36 peratus responden berpendapat perintah berkurung itu ‘amat gagal’ kerana tidak semua kawasan dikenakan peraturan tersebut selain sekatan yang dilakukan tidak cukup tegas sehingga menyebabkan kenaikan angka jangkitan.
Selain itu, 29 peratus responden pula mengakui perintah berkurung ‘tidak terlalu berjaya’ kerana tidak semua penduduk mematuhi  peraturan serta masih terdapat sebilangan individu yang masih belum menerima vaksinasi.
Sementara itu, sebanyak 27 peratus responden berpendapat perintah berkurung itu adalah ‘cukup berjaya’ kerana penduduk hampir mematuhi kesemua peraturan dikenakan yang seterusnya mengurangkan angka jangkitan.

Bagi enam peratus responden pula, mereka berpendapat ia adalah ‘kejayaan besar’ kerana larangan pergerakan berjaya menurunkan kadar jangkitan, selain tiga peratus lagi enggan menjawab.
Bagi soalan sama ada perintah berkurung perlu dilanjutkan, 74 peratus responden menjawab ‘ya’ dengan 26 peratus daripada mereka berpendapat ia perlu dilaksanakan dengan peraturan lebih ketat. – Agensi


Segala agenda sedia ada di Wilayah Persekutuan diteruskan
Oleh AMREE AHMAD

30 Ogos 2021, 8:44 pm
PUTRAJAYA – Menteri Wilayah Persekutuan yang baharu, Datuk Seri Dr. Shahidan Kassim akan meneruskan segala agenda yang sedia ada digerakkan kementerian itu demi kesejahteraan 1.6 juta penduduknya.
Beliau malahan memberi jaminan bahawa semua perancangan yang telah disusun sebelum ini oleh penyandang menteri terdahulu, Tan Sri Annuar Musa akan diteruskan seperti biasa.
“Insya-Allah, semua dasar yang sedia ada itu akan diteruskan macam biasa, bahkan kami hadir dalam Kabinet untuk bekerjasama sebagai satu pasukan yang bersepadu,” jelas beliau selepas hadir melaporkan diri di pejabatnya di kementerian itu di Menara Seri Wilayah, Presint 1, hari ini.
Turut sama ialah timbalan beliau, Datuk Seri Jalaluddin Alias yang juga Ahli Parlimen Jelebu, dan antara muka baharu dalam pentadbiran Perdana Menteri, Datuk Seri Ismail Sabri Yaakob.
Mengulas lanjut, Shahidan yang merupakan Ahli Parlimen Arau menegaskan, sepanjang tempoh 100 hari pertama ini, beliau masih menyambung segala polisi yang dirancang dan diperkenalkan oleh Annuar sejak tahun lalu.
“Saya tiada masalah pun dengan beliau yang juga sahabat karib saya sendiri dan dengan sokongan semua pihak, kami akan terus membangunkan Wilayah Persekutuan,” jelasnya.

Ini termasuk pelaksanaan Wilayah Bebas Berniaga, perkhidmatan bas percuma, program perumahan, pembangunan keusahawanan dan sebagainya di bawah slogan Wilayah Prihatin. – K! ONLINE


IKEA Indonesia perkenal menu bebola daging versi sayuran
Oleh KOSMO!

30 Ogos 2021, 9:00 pm
JAKARTA – Cawangan syarikat perabot dan perhiasan rumah IKEA Indonesia memperkenalkan menu signatur bebola daging versi sayuran, lapor portal berita Coconuts semalam.
Dijual pada harga 60,000 rupiah (RM17.41), pelanggan Ikea Indonesia boleh menikmati 12 biji bebola sayur berasaskan tumbuh-tumbuhan dengan menu tambahan seperti kentang lenyek, borkoli rebus dan jem strawberi.
“Rupa bebola sayuran ini sama seperti bebola daging biasa namun isinya diperbuat daripada tumbuh-tumbuhan semula jadi.
“Kami berharap menu ini akan mendapat sambutan baik daripada pelanggan dan dalam masa sama, menyokong keseimbangan alam semula jadi,” kata Pengurus Makanan Komersial IKEA, Dita Astari Putri.
Hidangan lain yang turut diperkenalkan dalam menu termasuk roti sosej berasaskan tumbuhan bagi menggantikan ayam dengan harga 10,000 rupiah (RM2.90) dan ais krim matcha berharga  6,000 rupiah (RM1.74)
IKEA Indonesia mengatakan syarikat itu akan terus memperluaskan menu berasaskan tumbuhan sehingga separuh daripada tawaran sedia ada di restoran dan kafenya menjelang 2025. – Agensi


Pastikan setiap rakyat dapat akses kepada kemudahan internet
Oleh MOHD. HUSNI MOHD. NOOR

30 Ogos 2021, 8:56 pm
PUTRAJAYA – Setiap rakyat di negara ini berhak mendapat akses kepada kemudahan internet kerana ia kini sudah dianggap sebagai keperluan hak asasi manusia.
Itu antara agenda utama yang akan diberikan perhatian oleh Menteri Komunikasi dan Multimedia, Tan Sri Anuar Musa sebagai salah satu petunjuk prestasi utama (KPI) di kementerian baharunya.
Annuar berkata, internet kini dianggap sebagai hak asasi manusia dalam kehidupan sekarang justeru, ia perlu diberi perhatian serius oleh kerajaan.
“Saya melihat anak-anak kita juga bergantung kepada internet untuk pembelajaran. Kita harus melihat perkara itu kerana jika ia tidak disediakan dengan sempurna pembelajaran anak-anak akan terjejas,” katanya pada sidang akhbar selepas melapor diri di kementerian baharunya, hari ini.
Katanya, beliau juga akan duduk berbincang dengan operator telekomunikasi di negara ini supaya mereka dapat membantu kerajaan bagi mencapai hasrat itu. – K! ONLINE


Mahdzir iltizam laksanakan tugas demi masyarakat desa
Oleh SUBKHI SUDARJI

30 Ogos 2021, 8:50 pm
PUTRAJAYA – Datuk Seri Mahdzir Khalid menyifatkan pelantikan beliau sebagai Menteri Pembangunan Luar Bandar sebagai satu amanah dan tanggungjawab besar yang perlu dipikul demi memastikan kelancaran pentadbiran negara dan juga kemajuan luar bandar serta masyarakatnya.
Beliau beriltizam untuk melaksanakan amanah dan tanggungjawab itu dengan penuh keikhlasan, jujur dan berintegriti demi memastikan negara terus bergerak maju ke hadapan terutama dalam usaha kita menangani pandemik Covid-19 dan juga Pelan Pemulihan Negara (PPN).
“Insya-Allah dengan pengalaman sepanjang karier politik saya akan dijadikan sebagai bekalan untuk saya memastikan segala agenda pemerkasaan masyarakat luar bandar sebagai salah satu agenda utama yang akan diterapkan di KPLB.
“Saya turut memohon seluruh rakyat Malaysia mendoakan semoga segalanya dipermudahkan dan negara berjaya bangkit dan pulih daripada krisis kesihatan dan ekonomi yang sedang dihadapi sekarang dalam tempoh masa terdekat,” katanya dalam satu kenyataan di sini hari ini.
Terdahulu Mahdzir tiba di bangunan Kementerian Pembangunan Luar Bandar (KPLB) pada pukul 5.45 petang tadi untuk merakam penanda waktu bagi memulakan tugas hari pertamanya hari ini.
Ketibaan beliau disambut Timbalan Menteri I, Datuk Seri Abdul Rahman Mohamad dan Timbalan Menteri II, Datuk Hasbi Habibollah serta Ketua Setiausaha KPLB, Datuk Dr. Ahmad Jailani Mohamed Yunus sebelum dibawa naik ke pejabat masing-masing. – K! ONLINE


PTPTN sediakan 5 kategori ‘frontliners’ untuk berurusan
30 Ogos 2021, 9:06 pm
PETALING JAYA – Perbadanan Tabung Pendidikan Tinggi Nasional (PTPTN) menyediakan lima kategori petugas barisan hadapan yang boleh dihubungi peminjam untuk berurusan tanpa perlu hadir ke kaunter.
Ketua Eksekutif PTPTN, Encik Ahmad Dasuki Abdul Majid berkata, lima kategori tersebut ialah, ‘Careliners’, ‘Live Chat Agent’, Pegawai e-Aduan, Eksekutif Pemasaran serta Pegawai Media Sosial.
“Bagi kategori ‘Careliners’, peminjam boleh menghubungi di talian 03-2193 3000, manakala ‘Live Chat Agent’, peminjam hanya perlu klik pada ikon ‘Live Chat’ di portal rasmi PTPTN serta peminjam juga boleh membuat aduan atau pertanyaan ke saluran e-Aduan melalui portal rasmi PTPTN.
“Peminjam juga boleh menghubungi seramai 444 Eksekutif Pemasaran PTPTN di seluruh negara melalui nombor telefon bimbit yang terdapat di portal rasmi kami, dan akhir sekali, orang ramai boleh berurusan melalui media sosial rasmi PTPTN iaitu Facebook PTPTN, InstaPTPTN serta TwitPTPTN,” katanya dalam satu kenyataan hari ini.
Jelasnya, dalam tempoh Pelan Pemulihan Negara Fasa 2, kaunter PTPTN beroperasi dari Isnin hingga Jumaat bermula pukul 9 pagi hingga 1 tengah hari manakala hanya satu kaunter dibuka di setiap cawangan dengan seorang pegawai bertugas terhad kepada 16 pelanggan.
“Peminjam yang berhasrat untuk berurusan secara bersemuka perlu membuat janji temu secara dalam talian selewat-lewatnya sehari sebelum tarikh berurusan.

“PTPTN telah memantapkan kemudahan dengan memperkenalkan kemudahan e-JanjiTemu. Peminjam perlu melayari portal rasmi PTPTN dan klik pada ruangan e-Perkhidmatan serta melengkapkan maklumat yang dikehendaki seterusnya membuat pengesahan,” ujarnya.
Menurutnya, diharapkan peminjam boleh manfaatkan pelbagai kemudahan yang disediakan oleh pihak PTPTN.
“Kami di PTPTN sangat menghargai dan mengalu-alukan kerjasama dan sokongan anda untuk berurusan dengan kami. Menerusi #PTPTNSediaBantu, kami telah menyediakan barisan hadapan yang sentiasa cakna dan mesra untuk membantu peminjam dalam menyelesaikan urusan berkaitan bayaran balik pinjaman.
“Saya bersama pasukan barisan hadapan PTPTN mengajak para peminjam untuk segera mendapatkan khidmat disediakan melalui pelbagai kemudahan saluran yang ditetapkan bagi menyelesaikan urusan berkaitan bayaran balik pinjaman. Kami sedia membantu,” katanya. – K! ONLINE


Jambangan duit ‘gergasi’ hadiah hari jadi bapa
Oleh AHMAD SHAHERMAN SHAMSURI

30 Ogos 2021, 8:18 pm
PETALING JAYA – Rata-rata pengguna laman Instagram teruja melihat jambangan duit bersaiz ‘gergasi’ hadiah dari seorang wanita untuk bapanya sempena hari jadi lelaki itu.
Menerusi perkongsian wanita yang dikenali sebagai Shraedy itu, hadiah istimewa tersebut mengambil masa kira-kira dua minggu untuk disiapkan
Lebih menarik, jambangan duit gergasi itu terpaksa diangkut menggunakan lori oleh pihak penghantar bagi mengelakkan ia rosak sebelum diserahkan kepada bapa wanita itu.
Shraedy berkata, hadiah tersebut adalah sebagai membalas jasa bapanya yang telah bersusah payah membesarkan dia dan adik beradiknya selama ini.
“Selamat hari jadi untuk bapaku, terima kasih kerana membesarkan kami lima beradik selama ini. Walaupun orang Indonesia tapi bapa kuat, kuat cari rezeki yang halal datang ke Malaysia, meskipun waktu sekolah ramai yang hina anak pendatang.
“Terima kasih didik kami adik-beradik kami dengan baik walaupun banyak dugaan keluargaku lalui diuji dengan penceraian, tetap bersyukur masih ada lagi ibu bapa yang masih hidup di dunia ini.

“Harap sangat sempat bahagiakan bapa dan sementara bapa masih hidup ini, hendak balas segala jasa baik selama ini. Kawan-kawan tolong doakan bapa Shraedy sentiasa sihat,” tulisnya di Instagram.
Susulan perkongsian itu, rata-rata pengguna teruja melihat jambangan duit gergasi itu serta memuji tindakan wanita itu yang berusaha membahagiakan bapanya.
Pada masa sama, mereka turut mendoakan agar bapa wanita itu sentiasa sihat dan dalam lindungan Allah SWT. -K! ONLINE


Selangor catat penurunan lebih 50 peratus kes kronik Covid-19
Oleh MOHAMAD NAUFAL MOHAMAD IDRIS

30 Ogos 2021, 8:26 pm
SHAH ALAM- Selangor mencatatkan penurunan kes covid kronik bagi tahap 3 hingga 5 sehingga melebihi 50 peratus sejak Jun lalu.
Menteri Besar Selangor, Datuk Seri Amirudin Shari berkata, ini berdasarkan jumlah kes terkini hanya 80 kes berbanding antara 200 hingga 260 kes seminggu sebelum ini.
Katanya, angka itu menunjukkan keberhasilan pelaksanaan program vaksinasi yang diterima penduduk Selangor.
“Walaupun kes jangkitan Covid-19 masih lagi tinggi tetapi bilangan pesakit Covid-19 yang ditahan di hospital telah menurun secara mendadak.
“Hal itu dibuktikan dengan kadar penggunaan katil di hospital seluruh negeri ketika ini adalah 88 peratus berbanding 150 peratus pada bulan Mei lalu,” katanya pada sesi pergulungan di sidang Dewan Undangan Negeri (DUN) Selangor, hari ini.
Amirudin berkata, sehingga semalam seramai 3.31 juta individu atau 69 peratus daripada keseluruhan mereka yang tinggal di Selangor telah lengkap vaksinasi dan beliau yakin negeri itu akan mencapai imuniti kelompok menjelang bulan depan. -K!ONLINE


Tujuh lokaliti di Sabah, Kelantan, Pahang kena PKPD
Oleh NOR IDAYU BOSRO

30 Ogos 2021, 7:44 pm
PUTRAJAYA – Tujuh lagi lokaliti di tiga negeri iaitu Sabah, Kelantan dan Pahang dikenakan Perintah Kawalan Pergerakan DIperketatkan (PKPD) bermula lusa hingga 15 September ini.
Ketua Pengarah Majlis Keselamatan Negara (MKN), Datuk Rodzi Md. Saad berkata, dua lokaliti melibatkan di Sabah iaitu Kampung Lotong, Kota Marudu dan Kampung Penangah, Tongod manakala di Kelantan ialah Kampung Lata Tuai, Kampung Tok Uban dan Kampung Kubang Kerian di Lata Rek, Mukim Olak Jeram, Kuala Krai.
Katanya, dua lokaliti di Pahang pula membabitkan di daerah Bera iaitu Kampung Batu Papan dan Kampung Batu Papan Tengah.
“Sementara itu, Kampung Temalian, Mukim Ulu Dong, Raub, Pahang dilanjutkan lagi PKPD sehingga 14 September ini yang sepatutnya berakhir esok, selain Kampung Hidayat, Batu 4, Tawau, Sabah,” katanya dalam kenyataan hari ini.
Dalam pada itu, kata beliau, satu lokaliti di Pahang iaitu Kampung Luit di Maran ditamatkan PKPD sebagaimana dijadualkan termasuk lima lokaliti di Tawau, Sabah iaitu Kampung Mentadak Baru, Pulau Sebatik; Kampung Sri Aman, Batu 3 1/2, Jalan Apas; Taman Semarak Jaya; Lorong Damai, Jalan Damai dan Lorong Haji Marzuki Jalan Damai.
“Kampung Kuala Abai di Kota Belud, Sabah pula ditamatkan lebih awal esok berbanding sepatutnya pada 1 September ini,” katanya. – K! ONLINE


590 individu ditipu peniaga barangan elektrik
30 Ogos 2021, 8:13 pm
KUALA LUMPUR – Seramai 590 individu didakwa ditipu oleh peniaga barangan elektronik secara dalam talian membabitkan kerugian berjumlah RM950,000 sejak tahun lepas hingga kini.
Pengerusi Persatuan Pengguna Semboyan Malaysia (PPSM), Yusuf Azmi berkata, daripada jumlah tersebut seramai 207 mangsa sudah membuat laporan polis dengan kerugian berjumlah RM333,000.
Jelasnya, kesemua mangsa ditindas dengan jualan barangan elektrik yang jauh lebih murah daripada harga pasaran serta diambil kesempatan ketika Perintah Kawalan Pergerakan (PKP) yang tidak membenarkan kedai barangan elektrik untuk beroperasi.
“Modus operandi yang digunakan ialah dengan mengiklankan barangan-barangan jenama terkenal tersebut di laman Instagramnya, kemudian dijual dengan harga lebih murah kerana menurut individu tersebut, kesemua barangan itu dibeli semasa jualan harga murah di luar negara.
“Pembeli mula rasa terpedaya apabila penjual itu tidak memberi barang-barang tersebut pada tarikh yang ditetapkan setelah membuat bayaran dengan alasan barang masih tidak lepas pemeriksaan pihak kastam dan pelbagai lagi,” katanya pada sidang akhbar di sebuah restoran di Jalan Tun Razak, di sini, hari ini.
Yusuf berkata, mangsa-mangsa juga diugut dengan surat saman oleh individu tersebut jika mahu membuat laporan polis.

Dalam pada itu, salah seorang mangsa, pekerja swasta, Nafisz Daniel Abd. Rahim berkata, dia mengalami kerugian berjumlah RM1,079 untuk membeli penghawa dingin serta set periuk berjenama pada Mei lalu.
“Setelah melakukan tiga kali bayaran berjumlah RM1,079 sebelum saya membuat bayaran terakhir, saya terjumpa satu posting soerang mangsa di Facebook tentang individu tersebut.
“Sejurus selepas itu, saya terus buat laporan polis, saya dimaklukan individu tersebut mempunyai rekod jenayah lampau dan pernah melakukan penipuan seperti tawaran pakej umrah, barang-barang kosmetik serta makanan kucing,” ujarnya
Seorang lagi mangsa, suri rumah, Zahirah Abdul Mutalib berkata, dia mengalami kerugian lebih RM3,000 selepas melakukan pembelian televisyen dan juga dua biji seterika.
“Saya dapat tahu ia satu penipuan apabila barangan saya dari Pulau Pinang dihantar lambat sepatutnya paling lama seminggu dan barang luar negara pula dijanjikan dua bulan namun bagi pelbagai alasan diberikan penghantaran terganggu akibat PKP dan juga sekatan kastam.
“Kemudian, minta nombor penjejakan untuk pesanan saya namun tidak diberikan dan dari situ telah membuatkan saya curiga dan membuat siasatan di Facebook, rupayan ramai yang telah menjadi mangsa penipuan dan saya terus bertindak membuat laporan polis,” ujarnya. – K! ONLINE


Pengantin dikecam majlis perkahwinan jadi punca penyebaran Covid-19
Oleh KOSMO!

30 Ogos 2021, 7:30 pm
LONDON – Sepasang pengantin baharu yang mengadakan majlis perkahwinan semasa pandemik dikecam netizen kerana enggan mengaku bersalah selepas acara tersebut menjadi punca kepada penyebaran wabak Covid-19 secara besar-besaran, lapor akhbar Daily Star semalam.
Dalam satu hantaran yang dimuat naik di laman perkongsian Reddit, pengantin perempuan mengaku  berasa gembira dengan majlis perkahwinannya dan berharap dapat mengulangi hari tersebut.
“Seminggu yang lepas merupakan hari paling indah dalam hidup kami. Meskipun berlakunya kekecohan disebabkan penularan wabak Covid-19, saya akan berasa amat gembira sekiranya dapat mengulanginya semula.
“Saya berasa simpati kepada tetamu majlis yang dijangkiti Covid-19.
“Bagaimanapun kami sentiasa mengingatkan diri bahawa kami tidak melanggar peraturan kerana tiada sekatan (mengadakan majlis perkahwinan), kami tidak memaksa tetamu untuk datang dan ia (hadir ke majlis) merupakan pilihan masing-masing,” tulis pengantin perempuan tersebut.
Tambahnya, terdapat sebilangan individu yang ingin membuatkan dia dan suaminya berasa bersalah atas apa yang berlaku, namun mereka enggan menuding jari kerana menyedari mengenai risiko tersebut.

“Apa yang kami tahu, tiada siapa sakit tenat. Jika kami dapat melalui keadaan ini, kami akan dapat melalui perkara-perkara lain di kemudian hari,” ujarnya.
Pengakuan pengantin tersebut menerima kecaman pengguna media sosial dengan ramai yang menyelar kata-kata dan sikapnya itu.
“Orang ramai mula sakit akibat penyakit yang berpotensi membunuh mereka. Ia berjangkit di majlis saya yang tidak bertanggungjawab,” tulis seorang netizen secara sindiran. – Agensi


Johor terima 70,000 dos vaksin Khamis ini – TMJ
Oleh MOHD SHARKAWI LONDING

30 Ogos 2021, 7:36 pm
JOHOR BAHRU – Sejumlah 70,000 dos vaksin akan diterima Pusat Pemberian Vaksin (PPV) Educity di sini Khamis ini bagi menampung bekalan vaksin untuk rakyat di negeri Johor.
Tunku Mahkota Johor, Tunku Ismail Sultan Ibrahim bertitah memaklumkan perkembangan terbaharu itu susulan menerima menghadap Menteri Besar Johor, Datuk Hasni Mohammad, Setiausaha Kerajaan Johor, Datuk Azmi Rohani serta Pengarah Kesihatan Negeri Johor, Datuk Dr. Aman Rabu.
“Susulan perjumpaan ini, PPV Educity (dibawah Program Imunisasi Industri Covid-19 Kerjasama Awam Swasta (Pikas) dan dikawal selia oleh Kementerian Perdagangan Antarabangsa dan Industri (MITI) akan mendapat 70,000 dos pada hari Khamis ini.
“Inisiatif Pemimpin Advokasi Covid-19 (IPA-C) juga telah dimulakan dengan kerjasama kerajaan negeri Johor, Jabatan Kesihatan Negeri Johor (JKNJ) dan pemimpin komuniti tempatan untuk melaksanakan aktiviti pendidikan kesihatan dan pematuhan prosedur operasi standard (SOP) serta membantu melaksanakan ujian saringan secara bersasar,” titah baginda.
Hadir sama menghadap Tunku Ismail ialah Timbalan Setiausaha Kerajaan Johor (Pengurusan), Mohd. Noh Ibrahim , Datuk Bandar Johor Bahru, Datuk Mohd. Noorazam Osman dan Pengerusi Jawatankuasa Pelancongan, Belia dan Sukan negeri Johor,Datuk Onn Hafiz Ghazi.
Tunku Ismai juga bertitah, kerajaan negeri telah menyediakan khemah yang lebih besar untuk Covid-19 Temporary Treatment Centre (CTTC) berhadapan Jabatan Kecemasan dan Trauma Hospital Sultan Ismail (HSI) di sini bagi menampung jumlah peningkatan pesakit Covid-19.

Baginda berkata, JKNJ juga telah memulakan sistem perkhidmatan CAC secara maya (VCAC) bagi membolehkan pesakit mendapatkan perkhidmatan kesihatan di rumah masing-masing.
“Adalah hasrat saya perjumpaan ini dapat membuka ruang untuk mencari penyelesaian terhadap isu-isu yang dihadapi oleh program vaksinasi di Johor supaya rakyat dapat diberi vaksin secepat mungkin,” titahnya.
Terdahulu, malam semalam, Tunku Ismail bertitah supaya Menteri Besar, Datuk Hasni Mohammad dan Pengarah Kesihatan Johor, Datuk Dr. Aman Rabu menghadap baginda hari ini.
Tunku Ismail bertitah demikian bagi membincangkan dakwaan berhubung satu laporan mengenai kekurangan vaksin dan pembatalan janji temu untuk vaksinasi.
Sebagai rekod, hanya 46.1 peratus penduduk Johor sudah menerima dos lengkap vaksin, manakala 76.3 peratus lagi menerima sekurang-kurangnya satu dos vaksin, semalam.-K! ONLINE


Arab Saudi kekal kuota jemaah umrah luar negara
Oleh KOSMO!

30 Ogos 2021, 8:00 pm
RIYADH – Kementerian Haji dan Umrah Arab Saudi menyatakan kesediaan untuk menerima jemaah umrah mengikut kuota yang telah dipersetujui dengan negara-negara Islam seluruh dunia sebelum pandemik Covid-19 bermula, lapor akhbar Saudi Gazette semalam.
Timbalan Menteri Perkhidmatan Haji dan Umrah, Dr. Amr Al-Maddah berkata, semua persiapan untuk menerima jemaah juga telah lengkap selain tiada masalah dihadapi bagi menerima jemaah luar negara dalam tempoh beberapa hari lalu selepas bermulanya musim umrah.
“Pihak kementerian mempunyai kemampuan untuk berdepan dengan kemasukan jemaah umrah mengikut kuota yang telah dicapai dengan negara-negara Islam  lain sebelum ini.
“Kami juga bersedia untuk menerima bilangan jemaah sama seperti ketika situasi sebelum pandemik,” katanya.
Tambah Amr, pihak kementerian turut bekerjasama menerusi aplikasi seperti Shaaer dan Eatmarna untuk menyediakan kesemua perkhidmatan yang disediakan kerajaan Arab Saudi kepada  para jemaah.
Penggunaan aplikasi Shaaer terbukti berjaya pada musim haji lepas kerana ia mengandungi semua maklumat mengenai identiti pengenalan diri jemaah, tahap kesihatan dan perkhidmatan-perkhidmatan lain.

Ia turut membolehkan jemaah untuk mengetahui lokasi-lokasi berkumpul serta waktu bertolak dari penginapan mereka di kota suci Mekah, memilih makanan menerusi menu disediakan serta menerima kemas kini dari pusat kawalan.
Menurut Amr, penggunaan teknologi yang dilancarkan Kementerian Haji dan Umrah itu adalah untuk memudahkan prosedur  jemaah haji dan umrah serta meningkatkan kualiti perkhidmatan kepada mereka.
“Kami sedang melalui fasa perkembangan utama dalam penyediaan perkhidmatan teknologi terutamanya dalam keadaan pandemik ini,” ujarnya. – Agensi


Pegawai Perangkawan didenda RM53,000, penjara sehari
Oleh MOHD YUNUS YAKKUB

30 Ogos 2021, 7:31 pm
SHAH ALAM – Seorang pegawai perangkawan Jabatan Perangkaan Selangor didenda keseluruhan RM53,000 dan dipenjara sehari oleh Mahkamah Sesyen hari ini atas dua pertuduhan pilihan masing-masing rasuah RM4,390 bagi pembekalan kontrak dan meluluskan tuntutan perjalanan palsu, dua tahun lalu.
Hakim Rozilah Salleh menjatuhi hukuman itu selepas tertuduh, Noor Azlin Jaafar, 38, menukar pengakuan bersalah selepas pertuduhan dibacakan kepadanya.
Bagi pertuduhan rasuah dia didenda RM15,000 manakala tuntutan palsu pula sebanyak RM38,000 dengan penjara sehari bagi setiap pertuduhan selepas arahkan berjalan serentak oleh pihak mahkamah.
Noor Azlin turut diperintahkan penjara keseluruhan 10 bulan sekiranya gagal membayar denda tersebut. Tertuduh membayarnya.
Rozilah dalam penghakimannya menjelaskan tertuduh sebagai penjawat awam telah menunjukkan contoh yang tidak baik kepada pegawai bawahan.
“Pastikan anak-anak kamu dididik dengan baik selepas ini. Apa yang penting adalah pengakhiran kita, bukan bagaimana kita bermula,” katanya.

Berdasarkan pertuduhan pilihan rasuah, ibu tunggal kepada dua anak kembar itu telah menerima wang tunai RM4,100 tanpa balasan dari seorang lelaki berusia 44 tahun bagi kerja percetakan borang soal selidik survey guna tenaga dan gaji upah dengan harga kerja RM12,285 melalui pesanan kerajaan (PO).
Tertuduh juga didakwa satu pertuduhan menerima wang tunai RM290 daripada seorang pekerja wanita di jabatan itu berusia 32 tahun bagi meluluskan tuntutan palsu bernilai RM727.50.
Kesemua perbuatan itu dilakukan Noor Azlin di tempat kerjanya di Jabatan Perangkaan Selangor di antara September dan Oktober, 2019.
Justeru, tertuduh didakwa melakukan kesalahan mengikut Seksyen 165 Kanun Keseksaan yang jika sabit kesalahan boleh dipenjara selama tempoh boleh sampai dua tahun atau denda atau kedua-duanya bagi setiap pertuduhan tersebut.
Sementara 43 pertuduhan utama dan 41 pertuduhan pilihan lain yang dihadapi tertuduh telah ditarik balik mahkamah mengikut Seksyen 171A Kanun Prosedur Jenayah.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Fadhli Ab. Wahab dan Noryusriza Zulkefli manakala pembelaan diwakili Peguam Azizzul Shariman Mat Yusoff dan Nur’ain Shahiera Khalid.
Kosmo! pada 16 Disember tahun lalu melaporkan seorang pegawai perangkawan di Jabatan Perangkaan Selangor mengaku tidak bersalah di Mahkamah Sesyen hari ini atas 43 pertuduhan mendapatkan suapan bagi projek pembekalan kontrak dan meluluskan tuntutan perjalanan palsu dengan nilai keseluruhan RM32,751.20. – K! ONLINE


Kejayaan komoditi negara diillhamkan dalam video pendek
Oleh KOSMO!

30 Ogos 2021, 7:54 pm
PETALING JAYA – Sektor komoditi di Malaysia   telah memainkan peranan yang penting dalam menjadikan negara dikenali di peringkat antarabangsa.
Sebelum Merdeka lagi, industri berkaitan  komoditi dilihat sebagai pemangkin kepada pertumbuhan ekonomi sekali gus menjadi pemacu kepada pendapatan eksport yang terus bertambah setiap tahun tahun.
Ekosistem industri berkenaan telah melahirkan ramai  usahawan yang berjaya setelah terlibat dalam sektor industri hiliran dan juga huluan.
Lebih membanggakan, industri komoditi negara kekal berdaya saing dan menyumbang kepada pencapaian hasrat kerajaan menjadikan Malaysia negara berpendapatan tinggi.
Menjelang ulang tahun kemerdekaan negara ke-64 pada 31 Ogos, Kementerian Perusahaan, Perladangan dan Komoditi dengan kerjasama Malaysian Palm Oil Council, Malaysian Rubber Council dan Malaysian Timber Council telah menyediakan satu video mengisahkan tentang bagaimana komoditi menyumbang kepada negara dan membuat kita bangga menjadi warga negara Malaysia.

Video berdurasi lima minit yang dilakonkan oleh pelakon cilik seperti Nik Harraz Nik Yusoff, Nik Qistina Hatifah dan Rahul Iskandar telah membuka minda bagaimana hasil komoditi berjaya menyuntik semangat patriotik sehingga negara mampu mengeluarkan produk buatan serta menjana ekonomi negara.

Ia mengisahkan Apit lakonan Nik Harraz yang tidak pernah merasai hidup sebelum Merdeka dan dia mencari erti kemerdekaan yang sekian tersirat dalam kesederhanaan kehidupan hariannya.
Apit sedar kekayaan komoditi bahan-bahan mentah negara seperti sawit, getah dan kayu-kayan telah menjadi inspirasi kepada dirinya untuk menjadi seorang warga negara yang berjasa dan bersemangat mahu menyumbang jasa kepada negara.


PNB lancar ASN Equity Global
Oleh KOSMO!

30 Ogos 2021, 7:23 pm
PETALING JAYA – Amanah Saham Nasional Berhad (ASNB), syarikat pengurusan unit amanah milik penuh Permodalan Nasional Berhad (PNB) memperkenalkan ASN Equity Global, dana ASNB pertama yang memfokus kepada ekuiti global.
Dana yang akan mula ditawarkan pada 1 September 2021 itu sesuai untuk pelabur dengan toleransi risiko tinggi kerana ia menggunakan strategi pelaburan pertumbuhan modal dengan pendedahan tinggi di pasaran antarabangsa.
Bersesuaian dengan namanya, fokus pelaburan adalah pada ekuiti global dengan peruntukan aset hingga 99 peratus, yang mana dana ini menggunakan strategi pelaburan dalam syarikat berprospek tinggi serta yang mendapat manfaat menerusi megatrend global.
Pengerusi Kumpulan PNB, Tun Arifin Zakaria berkata, pelancaran ASN Equity Global merupakan satu lagi kejayaan bagi PNB dan ASNB, terutama dalam menunaikan amanat kepada semua rakyat Malaysia dengan menyediakan akses mudah ke pasaran global pada modal permulaan yang berpatutan.

“Rangkaian produk unit amanah kami yang komprehensif kini merangkumi pelbagai geografi dan kategori dana iaitu dana konservatif, seimbang dan pertumbuhan yang membolehkan pemegang unit memenuhi matlamat kewangan dan pelaburan mereka,” katanya dalam satu kenyataan.
ASN Equity Global diuruskan oleh pasukan pengurus dana profesional PNB yang berpusat di Kuala Lumpur dan pejabatnya di London bagi meneroka dan merebut peluang pelaburan di lebih daripada 50 pasaran saham global utama.

Pelaburan permulaan minimum hanya RM10 manakala pelaburan tambahan serendah RM1.00.
Bermula Rabu ini, pelabur boleh melanggan ASN Equity Global pada harga tawaran awal RM1.00 seunit sehingga 21 September 2021 di semua saluran, termasuk portal www.myasnb.com.my dan aplikasi mudah alih myASNB, cawangan dan ejen ASNB di seluruh negara, selain kemudahan perbankan internet ejen ASNB. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat aduan Jalur Gemilang dipasang terbalik
Oleh NUR ALINA HASSAN

30 Ogos 2021, 8:00 pm
BATU PAHAT- Polis sedang menyiasat insiden penularan gambar memaparkan Jalur Gemilang yang dipasang secara terbalik di sebuah rumah ibadat di Kampung Sungai Suloh, di sini.
Timbalan Ketua Polis Daerah Batu Pahat, Superintendan Muhammad Izzuddin Rungai berkata, kejadian dipercayai berlaku hari ini susulan gambar tular di media sosial kira-kira pukul 12.20 tengah hari.
Bagaimanapun menurut beliau, setibanya pihak polis di lokasi kejadian, Jalur Gemilang tersebut didapati sudah diturunkan.
“Ekoran penularan gambar berkenaan, pihak polis tetap akan memanggil penjaga rumah ibadat tersebut dan individu lain yang didapati terlibat bagi membantu siasatan dan les disiasat di bawah Seksyen 504 Kanun Keseksaan dan Seksyen 14 Akta Kesalahan Kecil,” katanya dalam kenyataan hari ini.- K! ONLINE


Lambakan udang harimau cecah setengah juta ringgit
Oleh DIYANATUL ATIQAH ZAKARYA

30 Ogos 2021, 7:55 pm
MELAKA – Lembaga Kemajuan Ikan Malaysia (LKIM) kini menanggung lambakan udang harimau seberat 15,000 kilogram bernilai RM450,000 selepas permintaan makanan laut itu susut mendadak.
Pengarahnya, Rosli Mustapa berkata, kesemua udang bersaiz L itu merupakan hasil ternakan yang sepatutnya dipasarkan ke Singapura dan Johor, selain permintaan peniaga tempatan termasuk di medan ikan bakar.
Rosli menunjukkan hasil ternakan udang harimau yang sukar dipasarkan sejak PKP tahun lalu.
Jelasnya, sehingga kini kesemua udang harimau itu ‘terkandas’ di kolam ternakan di Sebatu, Jasin berikutan kedai makan khususnya tidak lagi dapat beroperasi seperti biasa selepas pelaksanaan Perintah Kawalan Pergerakan (PKP) sejak tahun lalu.
“Permintaan udang harimau ini menurun sejak PKP tahun lalu dan kini hasil ternakan tidak dapat dieksport ke Singapura disebabkan negeri ini masih dalam Fasa 1 Pelan Pemulihan Negara (PPN),” katanya di Kompleks Perikanan LKIM di Sungai Duyong, di sini, hari ini.
Ujarnya, keadaan itu menyebabkan harga udang harimau turun sekitar RM26 sekilogram berbanding sebelum ini antara RM30 hingga RM35 sekilogram.
“Kami sedang berusaha memasarkan udang harimau ini melalui ejen-ejen dilantik, namun kuantiti yang diambil tidaklah begitu banyak,” katanya. – K! ONLINE


Tupai pun tidur atas sofa
Oleh NABIL AIMAN NOR AZWAN

30 Ogos 2021, 6:07 pm
PETALING JAYA – Tindakan seorang wanita berkongsi video gelagat seekor tupai peliharaannya yang sedang tidur lena di atas sofa tular di media sosial dan menarik perhatian ramai baru-baru ini.
Menerusi satu video di laman Tiktok yang dikongsikan @sumandakancun, wanita terbabit terpegun melihat haiwan kesayangannya yang tampak begitu selesa tidur di atas sofa rumahnya.
“Bobo (kucing) tidur tak apalah sebab kucing, memang kebiasaannya tinggal di dalam rumah.
“Awak ini spesies tupai, saya sudah bagi pokok, boleh pula balik tidur di dalam rumah,” katanya dalam video tersebut.
Hantaran itu menerima pelbagai reaksi yang kebanyakannya berasa terhibur melihat telatah tupai tersebut.
“Dia hendak tidur tempat selesa juga itu, kalau boleh bagi tilam paling lembut,” kata @NaznulShah.

“Tupai sudah maju sekarang, tidak mahu tidur atas pokok,” ujar @MuhdaAmirul.
“Awak dah kenapa tomoy (tupai), memang sengaja hendak buat orang geram ke?,” jelas @Surini.
Sehingga kini, perkongsian tersebut meraih lebih 144,000 tontonan dan 12,000 tanda suka di media sosial TikTok miliknya – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuaTupai pun tidur atas sofaUntn aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TDM akan cari Mohamad Azrin sehingga ditemui
Oleh LUQMAN RIDHWAN MOHAMED NOR

30 Ogos 2021, 7:02 pm
PETALING JAYA – Menteri Pertahanan, Datuk Seri Hishammuddin Tun Hussein memberi jaminan Tentera Darat Malaysia (TDM) akan melakukan segala usaha bagi mencari Lans Koperal Mohamad Azrin Mohamad Isa yang dipercayai lemas selepas hilang di Sungai Pahang semalam.
Menurutnya di laman Facebook, insiden kehilangan Mohamad Azrin yang merupakan anggota 10 Briged (Para) sejak semalam amat membimbangkan.
“Saya difahamkan operasi mencari dan menyelamat masih digerakkan dengan diketuai TDM, dibantu Jabatan Bomba dan Penyelamat Malaysia, Polis Diraja Malaysia dan Angkatan Pertahanan Awam.
“Panglima Tentera Darat juga telah berada di lokasi kejadian sejak pagi tadi. Saya akan terus pantau perkembangan ini dan pastikan TDM melakukan apa jua usaha yang terdaya demi memastikan anggota yang hilang segera ditemui,” katanya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua lelaki disyaki pengedar dadah dicekup
Oleh NUR ANATI JUHARI

30 Ogos 2021, 7:17 pm
ALOR SETAR – Dua lelaki tempatan yang disyaki terlibat dalam kegiatan pengedaran dadah ditahan di sebuah pondok berhampiran ladang kelapa sawit di Kampung Sungai Division, Sungai Petani dekat sini, Khamis lalu.
Ketua Jabatan Siasatan Jenayah Narkotik Kedah, Asisten Komisioner Mohd. Taufik Maidin berkata, serbuan dilakukan sepasukan polis Jabatan Siasatan Jenayah Bukit Aman pada pukul 2.30 petang.
“Hasil pemeriksaan ke atas kawasan tersebut menemui 439 bungkusan kecil plastik lut sinar berisi bahan disyaki dadah jenis heroin dianggarkan seberat 2,058.50 gram.
“Selain itu, terdapat juga peralatan membungkus dadah dan dua bilah pedang dengan nilai keseluruhan rampasan dadah dianggarkan berjumlah RM14,000,” katanya dalam satu kenyataan hari ini.
Beliau berkata, pihaknya turut menyita rantai bernilai RM5,000 dan suspek berusia 23 tahun didapati positif dadah jenis tetrahydrocannabinol (THC). – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perintah darurat di Jepun sukar ditamatkan
Oleh KOSMO!

30 Ogos 2021, 6:00 pm
TOKYO – Menteri Kesihatan Jepun, Norihisa Tamura mengakui amat sukar untuk menamatkan perintah darurat Covid-19 pada 12 September ini seperti yang dijadualkan ekoran negara itu masih bergelut untuk mengawal peningkatan jangkitan, lapor agensi berita Kyodo News semalam.
Sekiranya perintah darurat mahu ditamatkan, jangkitan  Covid-19 di Tokyo contohnya, perlu berada di bawah paras 500 kes.
Ibu negara Jepun itu bagaimanapun merekodkan 3,081 kes baharu semalam dan tidak menunjukkan tanda akan berkurangan.
“Melihat kepada situasi semasa, berkemungkinan amat sukar untuk kita menamatkan perintah darurat yang dilaksanakan di  21 buah wilayah di Jepun seperti yang dirancang sebelum ini,” kata Tamura.
Pada awal bulan ini, kerajaan Jepun menetapkan untuk melanjutkan penamatan perintah darurat dari penghujung Ogos kepada 12 September ini.
Kawasan yang terbabit di bawah perintah tersebut turut diperluaskan kepada lapan wilayah lain  menjadikan jumlah keseluruhan sebanyak 21 wilayah.

Peningkatan kes Covid-19 di seluruh Jepun disebabkan varian Delta menyaksikan hospital-hopsital negara itu berdepan kesesakan disebabkan kemasukan pesakit Covid-19.
“Adalah penting untuk meningkatkan jumlah katil hospital,” ujar Tamura dalam satu rancangan televisyen tempatan.
Pada minggu lepas, kerajaan Jepun dan pentadbiran metropolitan Tokyo telah meminta semua institusi perubatan di bandar raya itu untuk menambah katil dan menerima kemasukan pesakit Covid-19 seramai mana yang mungkin. -Agensi


Pawagam altitud paling tinggi di dunia di Ladakh
Oleh KOSMO!

30 Ogos 2021, 6:30 pm
LEH, LADAKH – Sebuah pawagam di India digelar ‘pawagam altitud paling tinggi di dunia’ kerana didirikan di sebuah kawasan setinggi 3,524 meter dari paras laut dekat bandar Leh dalam wilayah Ladakh, lapor akhbar Arab News semalam.
Kemudahan pawagam bergerak yang boleh memuatkan  sehingga 120 orang penonton itu terletak berhampiran sempadan Tibet yang dikawal pemerintah China serta jauh dari kemudahan pawagam utama yang lain.
Syarikat swasta yang mendirikan pawagam itu, PictureTime Digiplex menyatakan, inisiatif tersebut merupakan usaha untuk membawa pengalaman menonton filem ke kawasan-kawasan pedalaman di wilayah tersebut.
“Ia merupakan pawagam digital mudah alih pertama di dunia yang dibangunkan untuk menayangkan filem-filem baharu,” kata pemilik PictureTime Digiplex, Sushil Chaudhary.
Tambah Sushil, pemasangan pawagam bergerak seperti itu menelan belanja sebanyak AS$65,000 (RM270,960).
“Buat masa ini, kami sedang membangunkan pawagam seperti ini di kawasan-kawasan pedalaman di India.

“Sebanyak lima buah pawagam telah dibangunkan di negeri Arunachal Pradesh selain kami turut menyasarkan untuk membina tiga unit lagi di Ladakh,” jelasnya.
Tambah Sushil, pihaknya telah mengenal pasti tiga lokasi di setiap daerah di wilayah itu dan pawagam tersebut akan dipindahkan ke lokasi-lokasi itu bagi setiap hari kesepuluh.
Bagi tujuan tersebut, pawagam itu akan dibuka semula dan diangkut menggunakan lori ke lokasi lain serta dipasang semula untuk kemudahan penduduk di lokasi baharu.
Proses tersebut mengambil masa antara empat ke lima jam.
Disebabkan pawagam itu boleh memuatkan seramai 120 penonton, hanya 80 orang dibenarkan memasukinya pada satu-satu masa bagi mematuhi peraturan sekatan Covid-19.
Tiket turut dijual pada harga murah iaitu kira-kira AS$1 (RM4.20), lima kali lebih murah daripada harga tiket wayang di bandar-bandar di India. – AGENSI


Demam, semput, oksigen tak normal, Aishah positif Covid-19
Oleh HAYATI KARIM

30 Ogos 2021, 6:13 pm
PETALING JAYA – Selepas mengalami gejala demam panas dan semput, penyanyi Aishah mengesahkan dirinya kini positif virus Covid-19.
Aishah atau nama sebenarnya Wan Aishah Wan Ariffin, 56, telah memuat naik sebuah video menerusi akaun Instagramnya yang menunjukkan dia sedang melakukan ujian calitan di rumahnya.
“Covid positif, tolong doakan kami,” tulisnya ringkas dalam Instagram.
Dalam pada itu Aishah yang cuba dihubungi Kosmo! bagaimanapun pun tidak dapat menjawab panggilan telefon kerana keadaan kesihatannya yang tidak mengizinkan.
“Saya tidak larat untuk jawab telefon. Sekarang, saya sedang tunggu doktor datang untuk membuat penilaian sama ada saya boleh kuarantin di rumah atau perlu dirawat di pusat kuarantin,” tulisnya menerusi WhatsApp.
Menerusi video yang dimuat naik dalam Instagram, keadaan Aishah terlihat mengah dan agak lemah.

Malah ketika pemeriksaan kesihatan dilakukan sebelum dibuat ujian calitan oksigen Aishah juga tidak berada pada tahap normal.
“Saya memang sudah ada penyakit asma dan sekarang mempunyai gejala seperti demam panas dan semput. Doakan saya supaya kuat dan cepat sembuh,” mohon Aishah.
Dalam pada itu, suaminya disahkan negatif manakala, dua anak lelakinya Armand Azhari, 28, dan Azhad Ahlami, 23, masih menunggu keputusan ujian calitan.
“Anak-anak akan dapat keputusan ujian calitan esok. Harap mereka negatif.
“Alhamdulillah, suami saya disahkan negatif, maknanya setakat ini saya seorang sahaja yang positif Covid dalam keluarga kami,” kata penyanyi Janji Manismu itu. – K! ONLINE


Tiga wanita tipu urus niaga produk kecantikan ditahan
Oleh MOHD. RAFIE AZIMI

30 Ogos 2021, 6:17 pm
ALOR SETAR – Tiga wanita ditahan kerana disyaki menjadi dalang penipuan bagi urusan pembelian produk kecantikan membabitkan kerugian kira-kira RM25,000 di negeri ini sejak tiga tahun lalu.
Mereka juga didakwa terlibat dalam penipuan dengan cara mempelawa mangsa menjadi rakan kongsi perniagaan serta ruang pameran produk kecantikan jenama sendiri.
Ketua Jabatan Siasatan Jenayah Komersial Kedah, Superintendan Elias Omar memberitahu, kesemua wanita tempatan berusia 28, 31, dan 53 tahun itu ditahan di sini dan Pendang dekat sini antara 17 hingga 22 Ogos lalu.
“Kita percaya penahanan ketiga-tiga suspek terbabit berjaya menyelesaikan 14 kes menggunakan modus operandi sama.
“Kes-kes tersebut dipercayai berlaku antara 2018 hingga tahun ini dengan mereka disyaki menjalankan kegiatan tersebut di laman media sosial, Instagram,” katanya dalam satu kenyataan di sini hari ini.
Difahamkan ketiga-tiga individu berkenaan memiliki hubungan kekeluargaan dan individu lain yang menjadi mangsa penipuan suspek diminta tampil membuat laporan polis. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


30 nelayan kibar bendera atas bot
Oleh RAJA JAAFAR ALI

30 Ogos 2021, 6:23 pm
JOHOR BAHRU – Kira-kira 30 nelayan tetap bersemangat mengibarkan bendera Jalur Gemilang meskipun dalam keadaan hujan lebat sambil menyusuri Sungai Kuala Masai, Pasir Gudang di sini, hari ini.
Program yang julung kali diadakan ini bertujuan menyemarakkan lagi sambutan Hari Kemerdekaan ke-64 di Kampung Pasir Gudang Baru, Pasir Gudang walaupun berdepan dengan pandemik Covid-19.
Pengarah Lembaga Kemajuan Ikan Malaysia (LKIM) Johor Intan Suhaila Othman berkata, bersempena dengan program ini juga telah diadakan sumbangan keperluan asas kepada para nelayan yang terkesan dengan pandemik Covid-19.
“Kita sedar penularan Covid-19 ini menyebabkan para nelayan menghadapi kesukaran, dan kita akan bantu sedaya mungkin dengan bantuan dari Lembaga Kemajuan Ikan Malaysia (LKIM) Johor.
“Hari ini seramai 30 orang nelayan menerima bantuan dari LKIM bersempena dengan 50 tahun penubuhan bertepatan dengan tema hari kebangsaan Malaysia Prihatin,” katanya kepada Kosmo! sempena Sambutan Hari Kemerdekaan di Kampung Pasir Gudang Baru di sini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Hidup ini persinggahan, dahulu saya banyak dosa’
Oleh MOHD. HAIKAL ISA

30 Ogos 2021, 6:29 pm
PETALING JAYA – Pelakon dan penyanyi, Harris Alif tidak menafikan bahawa keadaan dunia yang terumbang-ambing disebabkan virus Covid-19 membulatkan tekadnya untuk mendekatkan diri dengan agama.
Harris atau nama sebenarnya, Nor Harris Alif Nor Rashidi, 21, berkata, dia sedar yang selama ini banyak bergelumang dengan dosa namun tidak bermakna dia tidak layak untuk mendapatkan pengampunan daripada Allah SWT.
“Apabila ramai orang-orang yang kita kenal pergi menghadap Ilahi secara tiba-tiba terutama disebabkan Covid-19, semakin saya sedar hidup di dunia ini hanya sementara. Sekadar persinggahan yang singkat.
“Banyak perkara yang disebutkan dalam kitab suci, al-Quran kita sudah nampak berlaku di depan mata sekarang. Hari-hari kita diberitakan kematian kenalan seperti semuanya di hujung telinga sahaja,” katanya ketika dihubungi Kosmo! online sebentar tadi.
Ujar Harris yang merupakan suami kepada pelakon Intan Ladyana itu, perubahan yang dilihat daripada kaca mata orang ramai tidaklah berlaku secara mendadak kerana sebelum ini pun, dia sudah lama berubah ke arah lebih baik sebagai seorang Muslim namun tidak didedahkan kepada umum.
“Dah lama saya berubah ke arah yang lebih baik sebagai Muslim tapi tidaklah saya dedahkan dalam media sosial,” ujarnya.

Katanya lagi, perubahannya sekarang tidak membuatkan langkahnya sebagai seorang penyanyi dan pelakon terhenti begitu sahaja kerana dia percaya, keberadaannya dalam industri seni adalah ketentuan Ilahi.
“Allah dah tentukan saya jadi seorang artis. Mungkin dengan menggunakan platform yang diberikan oleh-Nya, dapat saya berdakwah melalui seni.
“Saya takkan tinggalkan bidang ini selagi Allah tak izinkan. Tapi pada masa sama, perlahan-lahan kita terus berubah ke arah kebaikan dan diredai-Nya.
“Lagi pun, ramai kawan-kawan yang masih mencari rezeki dalam bidang ini. Tak elok kalau saya cakap nak tinggalkan bidang ini sedangkan masih ramai lagi menjadikan bidang ini sebagai sumber pendapatan mereka,” ujar Harris.
Bekas juara program Idola Kecil musim 3 itu turut memberitahu bahawa, dia berasa seronok melihat perubahan ditunjukkan rakan-rakan seperjuangan dalam industri yang mendekatkan diri kepada agama.
“Tengok perubahan kawan-kawan seperti Nabil Ahmad membuatkan saya rasa seronok untuk terus mendalami ilmu agama. Kalau dahlu banyak buat dosa, tak bersyukur dengan nikmat Allah, sekarang saya mula lebih mengenal tanggungjawab sebagai seorang Muslim.
“Terima kasih kepada kawan saya Harris Annuar yang memperkenalkan saya kepada Ustaz Ebit Lew. Sebenarnya, jauh lagi perjalanan saya untuk jadi Muslim yang sempurna. Tapi, semakin dalam saya mendekatkan diri dengan agama, semakin saya merasakan kemanisan hidup,” katanya lagi.
Terdahulu, Harris Aliff mencuri tumpuan netizen apabila kian berkongsi untaian foto dengan Ebit Lew menerusi entri terbaharu dalam Instagram miliknya. Menerusi entri yang dimuat naik, dia berkopiah dan berkongsi petikan ungkapan berunsur Islamik. – K! ONLINE


SpaceX ‘kirim’ aiskrim, lengan robotik ke stesen angkasa
Oleh KOSMO!

30 Ogos 2021, 7:00 pm
PULAU MERRITT, FLORIDA – Syarikat SpaceX melancarkan misi bekalan semula kargo ke Stesen Angkasa Antarabangsa (ISS) yang membawa pelbagai jenis barangan untuk tujuan eksperimen serta makanan segar, lapor laman berita United Press International semalam.
Roket Falcon 9 yang berlepas dari Pusat Angkasa Lepas Kennedy di Florida kira-kira pukul 3 pagi (waktu tempatan) itu membawa sebuah kapsul Dragon yang diisi dengan bekalan seberat 2,177 kilogram dan terdiri daripada pelbagai barangan termasuk makanan segar.
Antara yang ‘dikirim’ kepada angkasawan-angkasawan ISS adalah aiskrim, buah lemon dan avokado yang tidak dinyatakan sama ada dibawa dari California atau Florida serta sama ada akan digunakan untuk menghasilkan ‘guacamole’.
Selain itu, pertubuhan Girls Scout turut menghantar beberapa ekor semut bersama udang air masin dan tumbuh-tumbuhan bagi tujuan eksperimen.
Wilayah Puerto Rico turut menghantar satelit pertamanya ke angkasa lepas yang digelar Puerto Rico Cubesat Nano ROcks 2, untuk mengkaji bagaimana bahan-bahan berkumpul di ruang angkasa dan membentuk planet.
Sementara itu, sebuah lengan robotik yang dibangunkan oleh syarikat GITAI dari Jepun turut dihantar yang akan membolehkan angkasawan melakukan kerja-kerja ketepatan menyerupai robot industri di Bumi. – Agensi


Kampung Nelayan, Benut, Pontian dikenakan PKPD
Oleh MUHAMMAD ZIKRI

30 Ogos 2021, 5:58 pm
PONTIAN – Seramai 282 penduduk di Kampung Nelayan, Benut terlibat dengan Perintah Kawalan Pergerakan Diperketatkan (PKPD) bermula esok hingga 13 September depan.
Pegawai Daerah Pontian, Mohd. Raffi Abdullah berkata, PKPD itu melibatkan dari 68 buah keluarga termasuk 11 keluarga Orang Asli.
Beliau berkata, PKPD dikenakan selepas 71 penduduk disahkan positif selepas menjalani ujian Covid-19.
“Hasil ujian saringan yang dilaksanakan oleh Kementerian Kesihatan Malaysia (KKM) mendapati peratusan penduduk yang dijangkiti virus Covid-19 adalah sebanyak 56.3 peratus ”, katanya ketika dihubungi di sini hari ini.
Beliau yang juga Pengerusi Jawatankuasa Pengurusan Bencana Daerah (JPBD) Pontian berkata, pengurusan di dalam kawasan PKPD itu diambil alih pihaknya dan bilik gerakan turut diaktifkan yang berpusat di Dewan Serbaguna Kampung Nelayan. – K! ONLINE


‘Kereta kebal’ di Pangsapuri Seri Perantau
Oleh MOHD YUNUS YAKKUB

30 Ogos 2021, 5:30 pm
KLANG – Replika kereta kebal, kubu askar dan meriam yang dibuat daripada bahan terbuang antara penyeri dalam menyemarakkan semangat patriotik sempena Bulan Kemerdekaan di Flat Seri Perantau di sini.
Uniknya, pangsapuri yang mempunyai 12 buah blok dengan jumlah penduduk mencecah 8,000 orang itu ‘bertarung’ sesama sendiri untuk dinobatkan pemenang yang akak diumumkan secara Facebook Live, esok selaras prosedur operasi standard (SOP) ketika pandemik Covid-19.
Pengerusi persatuan penduduk flat itu, Mohamad Mad Zain berkata, rata-rata penduduk menggunakan wang sendiri dalam menonjolkan kreativiti hiasan masing-masing dengan semangat kerjasama tinggi.
“Sambutan sangat positif diterima daripada populasinya penduduk iaitu 60 peratus Melayu dan selebihnya India.
“Bukan wang ringgit menjadi ukuran kepada mereka sebaliknya lebih kepada menghayati erti kemerdekaan yang dikecapi sejak 64 tahun lalu,” katanya ketika ditemui Kosmo! di Flat itu, hari ini.
Mohamad menambah, dianggarkan hampir 6,000 jalur gemilang digantung di seluruh pangsapuri itu dengan mereka dijuri dari segi hiasan, kreativiti, kekemasan, kebersihan dan kerjasama.

Ujarnya, blok yang berjaya akan membawa pulang wang tunai RM1,000 bersama piala pusingan dan sijil penghargaan.
Sementara itu, seorang penduduk Blok C, Noor Azlan Mahad, 40, berkata, idea kubu askar dan kereta kebal itu bagi menonjolkan semangat kental perwira di kalangan pasukan keselamatan yang menjaga keselamatan dan kedaulatan negara.
Noor Azlan memberitahu, program itu juga disifatkan hiburan kepada penduduk selepas sekian lama berada dalam tempoh pandemik.
“Kemuncak untuk blok C adalah akan memasang jalur gemilang gergasi hampir 10 meter yang merupakan cantuman 64 jalur gemilang sebagai simbolik tahun kemerdekaan.
“Kita turut mengadakan pertandingan mewarna dan melukis serta masakan tradisonal seperti Laddu dan roti jala,” jelasnya. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TDM catat kenaikan pendapatan 32 peratus
Oleh MOHD AZLI ADLAN

30 Ogos 2021, 5:29 pm
KUALA TERENGGANU – Kumpulan TDM Berhad yang merupakan anak syarikat kerajaan negeri Terengganu mencatatkan pendapatan RM111 juta pada suku kedua kewangan tahun ini.
Pengerusi TDM, Raja Datuk Idris Raja Kamarudin berkata, ia merupakan kenaikan 32 peratus berbanding RM83.9 juta pada suku sama pada tahun lalu.
“Lonjakan pendapatan tersebut didorong oleh prestasi memberangsangkan bagi kedua-dua sektor iaitu peladangan dan penjagaan kesihatan masing-masing pada kadar RM57.3 juta dan RM53.7 juta
“Pendapatan pada bahagian penjagaan kesihatan telah meningkat sebanyak 49 peratus berbanding suku kedua tahun 2020,” katanya dalam satu kenyataan di sini hari ini.
Raja Idris berkata, pemulihan sektor penjagaan kesihatan di rangkaian hospital milik TDM disumbangkan oleh pertambahan bilangan pesakit pada kadar sehingga 66 peratus.
Jelas beliau, rangkaian hospital TDM juga telah terlibat sebagai pusat pemberian vaksin (PPV) dengan kadar vaksinasi sebanyak 500 sehari selain sebahagiannya juga menjadi pusat pemindahan pesakit bukan Covid-19 daripada hospital kerajaan.

“Prestasi sektor penjagaan kesihatan pada masa hadapan amat bergantung kepada pencapaian imuniti kelompok dalam populasi negara ini yang dijangka dapat dicapai selewat-lewatnya hujung tahun ini,” katanya. K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nak jadi mak tiri Jebat, Nabila tapis dulu
Oleh NUR EMIRA SAIZALI

30 Ogos 2021, 5:53 pm
PETALING JAYA – Ucapan pelakon Sharnaaz Ahmad sempena ulang tahun kelahiran anak lelakinya, Jebat Jayden ketiga tahun hari ini mencuri perhatian selepas bekas isterinya, Noor Nabila turut meninggalkan komen mencuit hati netizen.
Dalam ruangan komen, kakak kepada selebriti terkenal, Neelofa itu memuji bekas suaminya yang berjaya menjadi seorang bapa penyayang terhadap Jebat.
“Terima kasih baba (panggilan Jebat kepada Sharnaaz) kerana telah menjadi bapa yang baik dan penyayang kepada Jebat.
“Dia sangat bertuah kerana mendapat bapa seperti awak,” tulis Nabila.
Paling mencuri perhatian ialah apabila Nabila turut berseloroh supaya mana-mana wanita yang memasang niat untuk menjadi ibu tiri kepada Jebat perlu ditapis olehnya terlebih dahulu.
“Yang nak hantar resume boleh ‘cc’ (sertakan salinan) sini sekali,” seloroh Nabila.

Komen tersebut seterusnya mendapat lebih 1,600 tanda suka dan disambut dengan gelak tawa netizen.
Sementara itu, dalam entri berkenaan, ucapan Sharnaaz turut menyentuh jiwa pengikutnya apabila dia memohon maaf sekiranya tidak menjadi seorang bapa yang baik kepada Jebat.
“Nanti sudah pandai baca, bacalah ya. Baba minta maaf kalau tidak menjadi yang terbaik tetapi akan cuba untuk memenuhi setiap impian Jebat.
“Awak akan membesar tetapi akan sentiasa menjadi Spiderman kecil yang sukakan ayam bakar, tengkorak dan perempuan cantik,” ujar pelakon filem Jebat itu.
Selain ucapan untuk anaknya, dia turut menitipkan selamat ulang tahun kelahiran ke-36 buat dirinya yang turut jatuh pada hari yang sama.
“Selamat hari jadi kepada Jebat dan saya juga.
“Selamanya menjadi nombor satu. Kepada yang mahu jadi mak tiri, bolehlah hantar permohonan kepada Jebat,” katanya lagi.
Untuk rekod, Sharnaaz dan Nabila mendirikan rumah tangga pada 31 Mac 2017 namun disahkan bercerai pada 9 Julai tahun lalu secara hakam di Mahkamah Rendah Syariah Wilayah Persekutuan.
Hasil perkahwinan, pasangan tersebut dikurniakan seorang anak lelaki iaitu Jebat pada 30 Ogos 2018.
Manakala, Nabila atau nama sebenarnya Noor Nabila Mohd Noor, 36, sekali lagi mendirikan rumah tangga dengan ahli perniagaan, Engku Emran Engku Zainal Abidin, 46, di sebuah masjid di ibu negara pada 19 Mac lalu. – K! ONLINE


Johor Port serlah semangat patriotik
Oleh KOSMO!

30 Ogos 2021, 5:30 pm
PETALING JAYA – Johor Port Berhad (Johor Port) menzahirkan semangat patriotik dan rasa cinta kepada negara dengan melancarkan program JPB Semarak Merdeka 2021, iaitu kempen kibar Jalur Gemilang untuk membantu menyebarkan semangat patriotik.
Sebagai sebahagian daripada program tersebut, Johor Port telah mengedarkan Jalur Gemilang mini kepada pengguna pelabuhan dan agensi-agensi kerajaan yang beroperasi di pelabuhan serbaguna berkenaan.
Ketua Pegawai Eksekutif Johor Port, Md. Derick Basir turut serta mengedarkan Jalur Gemilang kepada pemandu lori yang membawa pelbagai muatan ke pelabuhan.
“Sebagai pintu masuk serbaguna di selatan Semenanjung, kami ingin memperlihatkan rasa bangga sebagai rakyat Malaysia dan menunjukkan solidariti kepada negara dalam tempoh yang mencabar ini.
“Oleh itu, kami mengibarkan Jalur Gemilang di pelabuhan untuk meraikan dan memperingati bulan Kebangsaan ini,” katanya dalam satu kenyataan.


Sultan Johor titah kerajaan kaji semula program MM2H
Oleh KHAIRUL MOHD. ALI

30 Ogos 2021, 5:54 pm
JOHOR BAHRU – Sultan Johor, Sultan Ibrahim Sultan Iskandar bertitah agar kerajaan mengkaji semula pelaksanaan program Malaysia Rumah Keduaku (MM2H) bagi mencapai keseimbangan positif terhadap kemasukan pelabur serta pertumbuhan ekonomi negara.
Baginda bertitah, kajian perlu dibuat kerana program MM2H yang kembali dilaksanakan dengan beberapa syarat baharu kepada peserta program dilihat terlalu ketat.
Hal itu dikhuatiri baginda akan menjejaskan kemasukan peserta baharu selain menjejaskan pemegang pas MM2H sedia ada memandangkan penetapan syarat baharu seharusnya lebih baik bagi mendorong kemasukan pelancong serta pelabur untuk kembali meningkatkan ekonomi negara.
“Jika syarat baharu terlalu ketat, kemungkinan boleh memberi kesan kepada pendapatan negara, serta memberi tekanan kepada peserta baharu dan sedia ada.
“Ini amat mengecewakan kita di Johor dimana kita mempunyai hubungan sejarah yang lama dengan Singapura serta rakyatnya, syarat baharu ini kemungkinan akan menyebabkan mereka tidak melabur di Johor,” titah baginda dalam satu kenyataan di sini hari ini.
Sejak program MM2H dimulakan pada tahun 2002, seramai 57,478 warga asing telah diberikan pas jangka panjang sebelum program itu dihentikan pada September 2018 untuk dikaji semula dengan syarat-syarat baharu diperkenalkan, minggu lalu.

Dibawah syarat baharu, peserta perlu mempunyai pendapatan sebanyak RM40,000 sebulan berbanding RM10,000 sebelum ini, pemilikan akaun simpanan RM1 juta selain peserta juga perlu pengisytiharan aset cair sekurang-kurangnya RM1.5 juta. pas-K! ONLINE


Terima kasih petugas barisan hadapan-Sultan Selangor
Oleh ISKANDAR SHAH MOHAMED

30 Ogos 2021, 5:54 pm
SHAH ALAM – Sultan Selangor, Sultan Sharafuddin Idris Shah menzahirkan penghargaan khas kepada petugas barisan hadapan yang sedang berjuang merawat dan menguruskan pandemik Covid-19 ketika ini.
Menerusi kenyataan di laman Facebook (FB) Selangor Royal Office, baginda berterima kasih dan terharu dengan pengorbanan petugas berkenaan.
“Penghargaan itu khususnya kepada kakitangan hospital dan pihak yang terlibat secara langsung seperti pengurusan jenazah serta pengebumian.
“Beta mendoakan agar urusan mereka dipermudahkan dan sentiasa diberi kekuatan untuk berkhidmat demi kesejahteraan rakyat jelata,” titah baginda bersempena sambutan Hari Kemerdekaan ke-64 esok.
Turut berkenan menzahirkan ucapan kepada seluruh rakyat Malaysia adalah Tengku Permaisuri Selangor, Tengku Permaisuri Norashikin.
Sultan Sharafuddin bertitah, rakyat perlu terus mematuhi prosedur operasi standard (SOP) yang ditetapkan dan segera mengambil suntikan vaksin Covid-19 masing-masing.

“Menerusi menjiwai semangat merdeka dan patriotisme, beta mahu rakyat tidak bersifat mementingkan diri dengan menolak pemberian vaksin.
“Ia boleh menjejaskan sasaran negara untuk mencapai imuniti kelompok dalam masa terdekat dan seterusnya mengembalikan kehidupan rakyat seperti sediakala,” titah baginda.
Baginda bertitah, rakyat turut perlu menghayati erti kemerdekaan sebenar dan menghargai perjuangan tokoh terdahulu ke arah mencapai kemerdekaan negara pada 1957. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TDM sahkan anggota hilang daripada 10 Briged Para
Oleh ABDUL RASHID ABDUL RAHMAN

30 Ogos 2021, 5:29 pm
KUANTAN – Tentera Darat Malaysia (TDM) mengesahkan seorang anggota daripada 10 Briged Para iaitu Lans Koperal Mohamad Azrin Mohamad Isa yang merupakan anggota tinjau dari pasukan Kompeni Pandura (Para) dipercayai lemas selepas hilang di Sungai Pahang.
Katanya, semasa kejadian kira-kira pukul 4.40 petang itu mangsa sedang melaksanakan latihan taktikal menyeberangi sungai di sekitar Kampung Batu Bor di Bera.
Katanya TDM telah menggerakkan operasi mencari dan menyelamat sejak semalam namun mangsa belum ditemukan.
“Operasi mencari dan menyelamat (SAR) telah dilaksanakan di tempat kejadian pada pada pukul 4.50 petang semalam, turut dibantu pihakPolis Diraja Malaysia (PDRM), Angkatan Pertahanan Awam Malaysia (APM) dan orang kampung di kawasan kali terakhir mangsa dilihat.
“Pada pukul 7 petang semalam, operasi mencari dan menyelamat ditangguhkan sementara kerana keadaan cuaca yang semakin gelap dan SAR di sambung pada hari ini,”katanya dalam kenyataan hari ini.
Menurut kenyataan itu sebarang perkembangan tentang kejadian tersebut akan dimaklumkan dari semasa ke semasa.

Ujarnya, TDM berharap masyarakat tidak membuat sebarang spekulasi yang boleh menganggu misi pencarian ini serta bagi menjaga perasaan waris mangsa yang terlibat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929